Менглибой МУРОДОВ: Тафаккур чироқларининг нури ўчмайди / ADOLAT ижтимоий-сиесий газетаси\nЯқинда Тошкентнинг Амир Темир хиёбонига туташ Сайилгоҳ кўчасида ўтказилган “Китоб байрами”га бориб, бир ажойиб инсон билан танишиб қолдим. Исми-шарифи Менглибой Муродов экан. Ёши етмишлардан ошган акамиз ўзини ўқитувчиман, деб таништирди. Кейин бадиий ижод соҳасига ёшлигидан меҳри борлигини айтиб, 1996 йилдан бошлаб шу пайтгача “Меҳр”, “Хосиятли кун”, “Дийдор”, “Юрагимда борин айтдим”, “Кўнглимдаги қўшиқлар” шеърий тўпламлари, “Гуноҳ”, “Менинг бола қалбим”, “Савоб”, “Таваллуднома”, “Мен бир йўловчиман” каби қисса ва романлардан иборат китоблари нашр қилингани, “Уйғониш”, “Қайтар дунё”, “Интизор қалб армонлари” каби драматик асарлар ёзгани ҳақида гапириб берди. Унинг “Менинг бола қалбим” қиссасини ўқигандим. Бу қисса бундан етти-саккиз йиллар илгари адабиётимизда болалар адабиётида яратилган энг яхши асарлардан бири сифатида баҳоланган эди. У яна бир асари — “Гуноҳ” романи учун “Энг улуғ, энг азиз” Республика кўрик-танловида совриндор бўлганди. У киши билан ана шуларни эслашдик. Менглибой ака кўнгли очиқ, самимий, камтар инсон экан. Шунча асарлар ёзган, кўплаб китоблар чиқарган бўлса ҳам шоирман, ёзувчиман демади. Фақат ижод кўнгил иши экан, кўрганларимни, билганларимни ёзаяпман. Кимга маъқул бўлса, ўқир, деди. У киши билан, ижодкор билан суҳбатимиз ҳаёт, адабиёт, бугунги кундаги ўзгаришлар, юртимизда кечаётган тараққиёт аъмоллари, халқимиз дилидан кечаётган туйғулар ҳақида бўлди.\n— Қалбида бадиий адабиётга, сўзга ошуфталик бўлган инсоннинг қачондир қўлига қалам олиши аниқ. Сизнинг қўлингизга қалам олишингиз эса одатдагидай ёшлик йилларингизда эмас, ярим асрлик умр йўлларини босиб ўтган пайтларингизга тўғри келган. Бунинг сабаби нимада?\n— Қизилқум бағридаги Конимех (аслида Кони меҳр бўлса керак, деб ўйлайман) туманидаги Шодибек қишлоғида дунёга келганман. Айтишларича, отам ўқитувчи бўлиб ишлаган. Туғилганимда “Насиб қилса, ўғлим ҳам ўқитувчи бўлади”, деб ният қилган экан. Онам ёлғиз ўзи қийналиб бўлсада отам орзусини ушалтирди. Бухоро вилояти туманларида маориф тизимида ишладим. Ўттиз йилдан ортиқ умримни таълим-тарбия соҳасига бағишладим. Минг-минглаб шогирдлар тарбиялаб, етиштирдим. Шундан кейинги ўн беш йиллик умрим туман ҳокимият тизимларида, эл-юрт хизматида ўтди. Юртдошларимнинг ҳаёти, фаолияти билан боғлиқ жараёнларни ўргандим. Кейинги бир неча йиллик фаолиятим республика газеталарининг Навоий вилояти бўйича мухбирлигида кечди. Бошқача айтганда, ёшлигимдан меҳр қўйганим, бадиий ижод оламига ҳаёт синовларидан ўтиб, турли воқеа-ҳодисаларнинг гувоҳи, иштирокчиси бўлиб, бадииятнинг сирларини маълум даража англаб етиб, кириб келдим. Тўғри, авваллари ҳам шеърлар ёзганман, лекин шеъриятга, ижодга ҳақиқий рағбатим 50 ёшларимда бошланган. Ижод оламига кечроқ кириб келганим сабаб ҳозиргача ёзганларим кўзимга камдек кўринади, улардан ҳамиша ҳам қаноатланавермайман. Бугунги ҳаётда ўзгаришлар, янгиланишлар, улуғвор ишлар шу даражада кўпки, улар ҳақида янги-янги асарлар ёзгим келади. Мақсадимга етиш учун кўпроқ ижодий ишлар билан машғулман.\n— Асарларингизни ўқиган китобхонлар, фаолиятингиздан хабардор ижодкорлар, мунаққидлар уларнинг аксарияти “автобиографик” йўналишда, уларда муаллифнинг ўз ҳаёти билан боғлиқ воқеалар акс эттирилган, деб эътироф этишади. Ҳақиқатан ҳам, асарларингиздаги воқеалар, қаҳрамонлар ўз шахсий ҳаётингизнинг бадиий инъикосими?\n— Бу саволингизга жавоб беришдан олдин бир воқеани айтиб ўтай. 1942 йилда, мен туғилганимдан кейин икки ой ўтиб отамни урушга олиб кетишган. У киши 1943 йилда Сталинград жангларида қатнашиб, ҳалок бўлган. Қисм командирларидан онам номига учбурчакли қора хат келган. Ўша йиллари қора хатлар кўп келиб, почтачилар одамларнинг гап-сўзларидан безиб қолганми ёки бошқа сабабми, почта ходими қора хатни газеталар орасига солиб, онамга берган. Онам ҳам, опаларим ҳам оғир даврлар бўлгани сабабли газеталарга эътибор бермаган, уларни очиб кўрмай, уйнинг токчасига ташлаб қўйган. Шу сабабли отамнинг ўлими ҳақида келган қора хатни уйдагилар билишмаган. Мен отам ҳақидаги ширин хотираларни, ибратли ишларини яқинларимдан эшитиб катта бўлганман. Кўрмаган отамга нисбатан дилимда меҳр пайдо бўлган. Отамдан хат келмаса ҳам оиламиз урушдан кейинги йилларда токчадаги қора хатдан бехабар отамни кутганмиз. 1956 йилда, еттинчи синфда ўқиётганимда ўқитувчимиз уруш ва тинчлик мавзусида иншо ёзиб келишни топширди. Иншо ёзиш мақсадида токчадаги уруш даврида чоп этилган газеталарни варақлаётиб, қора хатга кўзим тушди.\nШунда бу хат орқали оиламиз бошига катта мусибат кириб келди. Отам тириклиги ҳақидаги барча умидлар сўнди. Бошқа оилалар учун 1945 йилда тугаган уруш биз учун 1956 йилга келиб ниҳоясига етди... “Менинг бола қалбим” асарим ана шулар ҳақда. Табиийки, бу асарда менинг фикрим, ўйим, сўзим, умумлаштириб айтадиган бўлсам, “таржимаи ҳолим” етакчи бўлиши аниқ эди. Ёхуд “Гуноҳ” ва “Савоб”да ҳам асосий воқеалар мен билган ва мен билан ёнма-ён яшаган инсонлар билан боғлиқ ҳолда кечади. Яъни, уларнинг ҳаммасини кўрганларим, билганларимнинг бадиий ифодаси дейишим мумкин. Аммо ҳеч бир ижодкор ўзини ва яқинларини улуғлаш учун асар ёзмайди. У ўз “автобиографияси”ни халқнинг, юртнинг “таржимаи ҳоли” билан уйғунлаштириб юбориши керак. Ана шунда ижодкор мақсадига эришади. Мен ҳам асарларимни шу мақсадда ёзганман. Бунга қай даражада эришдим ёки эришмадим, бу ҳақда сўз айтиш бошқаларга тан.\n— Кейинги бир йилдан ошиқ вақт ичида республикамизда китоб ва китобхонлик масаласига алоҳида эътибор қаратилди. Мамлакатимиз Президентининг китоблар нашр этишни кучайтириш, унинг тарғиботини яхшилаш, китоб мутолааси ва китобхонлик маданиятини ошириш борасидаги қарорлари, дастурлари эълон қилинди. Булар ижтимоий ҳаётимизга катта таъсир кўрсатиши шубҳасиз.\n— Албатта! Француз адиби Дени Дидронинг “Одамлар китоб ўқишдан тўхтасалар, фикрлашдан ҳам тўхтайдилар” деган гапи бор. Ҳақ гап! Эътибор беринг, биз эндиликда дунёда тараққиёт, тамаддун кучайган, маънавият юксалган бир пайтда яшаяпмиз. Бунинг асосида эса инсон ақл-заковати, тафаккури ўсиши, илм-фаннинг ривожланиши, янги илмий ишланмалар, кашфиётларнинг ҳаётга татбиқ этилиши каби жараёнлар ётади. Шунинг учун ҳам Президентимиз илк раҳбарлик фаолиятидан бошлаб мамлакатимизда илм-фанни ривожлантиришга, илм-фан аҳлининг, айниқса, истеъдодли ёшларнинг илмий фаолиятини рағбатлантиришга алоҳида эътибор қаратди. Китоб ва китобхонликни янада яхшилаш масаласи ҳам юқоридаги жараённинг узвий қисми ҳисобланади. Негаки, яхши китоблар нашр этишни йўлга қўймасдан, китобхонликни кучайтирмасдан туриб илм-фанда юксак натижага эришиб бўлмайди. Шу билан бирга, китоб ва китобхонликни ривожлантирмасдан туриб, юксак маънавиятга эришиш қийин. Шунинг учун давлатимиз раҳбари маърузаларидан бирида “Китобсиз тараққиётга, юксак маънавиятга эришиб бўлмайди. Китоб ўқимаган одамнинг ҳам, миллатнинг ҳам келажаги йўқ”, деб таъкидлаган эди.\nБугун юртимизда китоб нашр қилиш ва китобхонлик давлат сиёсати даражасида эътироф этилмоқда. Яхши китобларни нашр қилаётганлар ҳам, кўп китоб ўқиётганлар ҳам тақдирланмоқда. Шу маънода “Йилнинг энг яхши китоби”, “Йилнинг энг яхши болалар китоби”, “Йилнинг энг яхши аудио китоби”, “Йилнинг энг яхши электрон китоби” йўналишлари бўйича танловлар ташкил этилиб, “Энг яхши китобхон оила”, “Китобхон мактаб”, “Энг яхши китобхон ўқувчи”, “Бир фарзандга уч китоб” каби кўплаб кўрик-танловлар ўтказилмоқда. Президентимизнинг “Буюк алломалар, адиб ва мутафаккирларимиз ижодий меросини кенг ўрганиш ва тарғиб қилиш мақсадида ёшлар ўртасида китобхонлик танловларини ташкил этиш тўғрисида”ги қарори бу соҳадаги ишларнинг яна бир амалий натижаси бўлди.\nШу ўринда яна бир нарсани айтиш зарур. Халқимиз, миллатимиз илм-фанни, китобни, китобхонликни азал-азалдан қадрлаб келган. Аждодларимизнинг қадим даврларда академиялар, илмий мажлислар, илмий анжуманлар, байтул ҳикмалар ташкил этганлари, навоийхонлик, ҳофизхонлик, бедилхонлик, машрабхонлик, қиссагўйлик ўқишлари ўтказганлари, “Гўрўғли”, “Алпомиш”, “Кунтуғмиш” сингари достонлар асосида бахшилар, оқинларнинг айтишувларини уюштирганлари тарихдан маълум. Буларнинг ҳаммаси халқимиз маънавиятини юксалтиришга хизмат қилган. Не бахтки, бугунги кунда аждодларимиздан мерос бу анъаналар яна қайтадан ҳаётимизга янгича асосларда татбиқ этилмоқда.\n— Яқинда мамлакат миқёсида бўлиб ўтган “Китоб байрами” ҳақида таассуротларингиз.\n— Бу байрам Президентимизнинг китоб ва китобхонлик маданиятини ошириш борасида эълон қилинган қарорларининг амалий ифодаси деб биламан. Энг муҳими, юртимизда яна бир хайрли ва улуғ анжуман — Китоб байрами, маънавият байрами пайдо бўлди. Бу байрамнинг шукуҳи, таровати, қалбларга берадиган озиғи бошқа байрамларга нисбатан кўпроқ ва юксак ҳисобланади. Негаки, бу байрамда иштирок этадиган ҳар бир инсон билим манбаи, тафаккур қайроғи, ақл чироғи, кўнгил табиби, руҳият озиғи ҳисобланган китоблар билан учрашади. Байрамда бошланган китоб ва китобхон учрашувидаги хуш кайфият, дўстона ҳамкорлик бир кун эмас, йил бўйи, бутун умр мобайнида давом этади. Агар биз ҳар бир китобни тафаккур чироғи деб атайдиган бўлсак, китобхонлар қўлига бориб етган бу тафаккур чироқларининг нури ҳеч қачон ўчмайди. Бу байрамнинг улуғлиги ҳам ана шундадир!\nКитоб байрами ниҳоятда яхши ташкил этилди. У нафақат мамлакатимиз пойтахтида, вилоятларда ҳам бўлиб ўтди. Бу байрамларда китобхонлар билан бирга ижодкорлар, ноширлар, китоб тужжорлари ҳам иштирок этдилар. Улар ўртасида қанча учрашувлар, суҳбатлар, ҳамкорликлар юзага келди.\nКитоб байрамида қатнашаётиб кўнглимдан баъзи фикрлар ўтди. Аввало, бундай байрамларни йилда бир марта эмас, камида уч-тўрт мартадан ўтказиб туриш керак. Ана шундай байрамларда янги китобларнинг тақдимотларига алоҳида эътибор берилса, яна ҳам маъқул бўларди. Қолаверса, бундай байрамларни пойтахт ва вилоятлар марказларидан ташқари, туманларда, қишлоқларда, овулларда ҳам ўтказиш зарур. Бундай байрамлар муносабати билан ижодкорлар вилоятлар, туманларда, қишлоқларда, мактабларда ижодий учрашувлар ўтказсалар, яна ҳам яхши бўларди. Ана шунда бу байрамдан кўзланган асосий мақсадга, китоб ва китобхонлик маданиятини кучайтиришга, илм-маърифатни улуғлашга, маънавиятни юксалтиришга янада кўпроқ эришиш имкони туғилади.\n— Ҳаётимизда муборак саналар кўп. Мана, бугун 1 июнь — Болаларни ҳимоя қилиш халқаро куни сифатида дунё миқёсида нишонланади. Бу санада хаёлингиздан нималар кечади?\n— Дунёда фарзандини яхши кўрмайдиган ота-она, болаларини авайлаб, ардоқлаб вояга етказмайдиган миллат ва халқ бўлмаса керак. Чунки фарзандлар, болалар ота-оналарнинг фақат жигаргўшалари, эркатойларигина эмас, ҳаётининг давомчилари, эртанги кун умидлари, келажакнинг яратувчилари ҳам ҳисобланади. Шунинг учун ҳар бир ота-она, миллат ва халқ ўз келажагининг порлоқ, истиқболли бўлиши учун фарзандларига, болаларига алоҳида эҳтиром кўрсатади. Бу башариятнинг неча минг йиллардан бери давом этиб келаётган абадият қонунидир. Аммо, афсуски, бу абадият қонуни бузилган, унга зиён-заҳмат етган, бу қонунга амал қилинмаган даврлар ҳам бўлган. Талончилик, босқинчилик, хунрезлик оқибатида юзага келган урушларда болалар ҳам оғир фожиаларни бошдан кечирганлар, кўплаб ўлкаларда болалар арзон ишчи кучи сифатида ишлатилган. Ота-оналар ажримлари натижасида болалар азият чекканлар, болаларга зуғум қилиш, уларни уриш, мусаффо қалбига зиён етказиш каби иллатлар рўй берган. Бундай ҳолатлар, таассуфки, ҳозир ҳам инсоният ҳаётида рўй бераётгани бор гап. Болаларни ҳимоя қилиш халқаро куни ана шундай фожиаларни, иллатларни болалар ҳаётидан бартараф этиш мақсадида белгиланган.\nМен шу ўринда машҳур футболчи Пеленинг Маракана стадионида футбол билан хайрлашиш пайтида “Болаларга беринг дунё шодлигини!” дея ҳайқириб айтган сўзларини эслайман. Маълумки, дунёда бола қалбидай мусаффо, беғубор қалб бўлмайди. У шу қалби билан бу оламни шодликка, гўзалликка тўлдиради. Порлоқ ва буюк келажакка умид уйғотади. Бу сананинг инсоният учун қадри ҳам шунда. Не бахтки, юртимизда бу сана шод-хуррамлик билан, халқимиз қалбида эзгу тилаклар, болажонларимизнинг бахтли келажагига юксак ишонч билан нишонланади. Барча эзгу ишлар болаларимиз иқболи учун бағишланаётганидан қувонамиз. Бундай пайтда қалбдаги туйғулар сатрларга кўчиши шубҳасиз:\nОсойишта, тинч юртнинг камоли қутлуғ бўлғай,\nКўз тегмасин юртимга, кўз тегмасин элимга!\nУлуғ халқнинг ўзи ҳам, сўзи ҳам улуғ бўлғай,\nУлуғликлар туйғуси фахр берар дилимга!\nКамол МАТЁҚУБОВ суҳбатлашди.\nЎзаро ҳамкорликнинг янги даври...\nМаълумки, Франция дунёда етакчи мавқега ва икки юз йилдан ортиқ демократик тараққиёт тажрибасига эга бўлган мамлакат сифатида эътироф этилади....\nНодавлат нотижорат ташкилотларига берилган имтиёзл...\nМамлакатимизда фуқаролик жамияти институтларининг фаолият юритиши учун норматив-ҳуқуқий база мунтазам равишда такомиллаштириб борилмоқда....\nБилимдон, шижоатли инсон эл-юртга доим манфаат кел...\nМамлакатимиз иқтисодиётини мустаҳкамлаш, халқимизнинг фаровон ҳаёт кечиришини таъминлашга қорақалпоғистонлик фидойи, ишбилармон-тадбиркорлар ҳам му...


Исмлар сонини ҳисоблашга кетган вақт: 0.044849 сек.\nАннааҳмад (Annaahmad) » арабча, форс-тожикча » ўғил бола\nқаранг Анна ва Аҳмад.\n119 Синоним: Номаълум Ўз вариантингизни киритинг.\nАннабека (Annabeka) » форс-тожикча, ўзбекча » қиз бола\nжума кун туғилган беклар авлодига мансуб қиз.\n159 Синоним: Номаълум Ўз вариантингизни киритинг.\nАннаберди (Annaberdi) » форс-тожикча, ўзбекча » ўғил бола\nАллоҳ жума (одина) куни ато қилган бола.\nАннабиби (Annabibi) » форс-тожикча, ўзбекча » қиз бола\nжума куни туғилган мартабали қиз.\n130 Синоним: Номаълум Ўз вариантингизни киритинг.\nАннагелди (Annageldi) » форс-тожикча, ўзбекча » ўғил бола\nжума куни дунёга келган (туғилган бола).\n227 Синоним: Номаълум Ўз вариантингизни киритинг.\nАннагул (Annagul) » форс-тожикча » қиз бола\nжума куни туғилган гулдай гўзал қиз.\n113 Синоним: Номаълум Ўз вариантингизни киритинг.\nАннагўзал (Annago'zal) » форс-тожикча » қиз бола\nжума куни туғилган зебо қиз.\nАннадурди (Annadurdi) » форс-тожикча, ўзбекча » ўғил бола\nАннатурди исмининг шевавий шакли.\n127 Синоним: Номаълум Ўз вариантингизни киритинг.\nАннак (Annak) » форс-тожикча, ўзбекча » ўғил бола\nАннақурбон, Аннақул каби қўшма исмларнинг эркалаш-қисқартириш шакли.\nАннакелди (Annakeldi) » форс-тожикча, ўзбекча » ўғил бола\nжума куни туғилган бола.\n143 Синоним: Номаълум Ўз вариантингизни киритинг.\nБошига ⇦ Олдинги 47 48 49 50 51 52 53 54 55 Кейинги ⇨ Охирига (1494)


Толиби илм учун тавсиялар. (Вақтни ғанимат билинг) | Muslimaat.uz\nМанзилингиз:Муслимаат»Хизматлар»Толиби илм учун тавсиялар. (Вақтни ғанимат билинг)\nBy Muslimaat on Oktabr 30, 2015 Хизматлар, Жума фазилатлари\nmuhri тарих: Aprel 25, 2015 2:22 am\nайтилинган гап ва сузлар ажойиб хар кандай инсон укиса тушана оладиган даражада ёзилган. Аллох илмларинизни зиёда килсин. исм фамилиянгизга кузим тушса, кузимга ёш келиб хазратимни эслатиб юборади узтозимизни Аллох рахматига олсин омийн. Бизнинг хаккимизга хам дуо килишларингиздан умидвормиз.\nmuhri тарих: Aprel 25, 2015 2:25 am\nИсмоилжон ака билан хам зиёратларига борсак кабул киладиларми. Кабул вактларини кимдан ёки каердан олсак булади.


Rost24 бош муҳаррири таҳдид ва босим туфайли мақолани ўчирганини маълум қилди – Газета.uz\nRost24 бош муҳаррири таҳдид ва босим туфайли мақолани ўчирганини маълум қилди\nRost24 нашри бош муҳаррири Анора Содикова таҳдид ва босимлар туфайли тадбиркор Жаҳонгир Усмонов ҳақидаги мақолани олиб ташлашга мажбур бўлганини маълум қилди. Миллий масс-медиа фонди Васийлик кенгаши раиси Комил Алламжонов «журналистга таҳдид қилишга, умуман таҳдидларга ҳеч ким ҳақли эмас», дея таъкидлади.\nLotinchada На русском языке 14 апрель 2022, 17:56 Жамият\nRost24.uz нашри бош муҳаррири Анора Содикова марҳум сенатор, собиқ бош вазир ўринбосари, Футбол федерацияси ва Миллий олимпия қўмитаси собиқ раҳбари Мираброр Усмоновнинг ўғли — Жаҳонгир Усмонов ҳақидаги материал ўчириб ташланганини маълум қилди. Журналист ўчириб ташланган видеони ўзининг Facebook`даги саҳифасида эълон қилди.\nВидеода гап тадбиркор, «Ardus» компанияси асосчиси ва бош директори ҳамда «Эзгу мақсад» хайрия жамғармаси раҳбари Жаҳонгир Усмоновнинг фаолияти ҳақида кетмоқда. Унинг номи таниқли сиёсатчилар, давлат ва ҳукумат раҳбарлари, машҳур бойларнинг офшор операциялари ҳақида сўз борган «Pandora Papers» журналистик суриштируви доирасида учрайди.\nАнора Содикованинг сўзларига кўра, «Жахонгир Усмоновга тегишли бўлган бир нечта компаниялар тармоғи офшор компаниялар ва молиявий жиноятларга етаклайди».\nХусусан, Жаҳонгир Усмонов Британия Виржиния оролларида рўйхатдан ўтган Winger Investments Limited компаниясининг ягона бенефициари бўлиб, Европа банкларида ҳам ҳисоб рақамларига эга.\nМақолада 2017 йилда «Хоразм Шакар», «Ангрен Шакар» заводлари ва бир қатор хорижий компаниялар ташаббуси билан ташкил этилган «Эзгу мақсад» хайрия жамғармаси ҳақида ҳам сўз боради. Халқаро хайрия жамоат фондига истисно тариқасида ваколатли банк ҳисобрақамларига хорижий жисмоний ва юридик шахслардан беғараз асосда маблағлар олишига рухсат этилган.\nЖурналистнинг таъкидлашича, жамғарма ва офшор компаниялар ўртасида гўёки катта миқдордаги айланмалар бўлган. Унинг сўзларига кўра, хайрия фонди беш йил давомида бирорта ҳам ҳисоботни эълон қилмаган, веб-сайти ёки ижтимоий тармоқларда саҳифаларга ҳам эга эмас, шу сабабли унинг фаолияти шубҳа уйғотган.\nШу жумладан, фонд ўз фаолияти давомида асосий вазифаларидан бири бўлган бўлса ҳам «Саховат» ва «Мурувват» қариялар уйларига ҳеч қачон ёрдам кўрсатмаган.\nЖурналист фонд раҳбари Камола Шарипованинг сўзларига таяниб, «Эзгу Мақсад» ортида «катта оила» турганини айтди.\nАнора Содикова мақола ва видео эълон қилинганидан сўнг, таҳдид ва тазйиқларга учраганини маълум қилди.\n«Бир ой изланиб, фактлар асосида материал тайёрладик ва эълон қилдик. Бироқ шеригимнинг рақамига қўнғироқ қилишиб, „тинч ҳаёт керак бўлса“, материални олиб ташлашимиз кераклигини айтишган. Шундан сўнг мақолани сайтдан олишга, Youtube саҳифасидан ўчиришга мажбур бўлдик», — деди Анора Содиқова Human.uz билан суҳбати давомида.\nҚолаверса, у ўзининг Facebook саҳифасида мақоласини президентнинг «4-ҳокимият бўлинглар, орқангизда мен турибман» деган гапларига ишониб ёзганини қўшимча қилди.\nМиллий масс-медиани қўллаб-қувватлаш ва ривожлантириш жамоат фонди Васийлик кенгаши раиси, тадбиркор Комил Алламжонов журналист Анора Содиқова атрофидаги вазиятдан хавотирда эканлигини билдирди.\n«Қонун устувор давлатларда ҳар қандай зиддиятли ҳолатлар (агар у бўлса) фақат суд орқали ҳал қилиниши керак. Журналистга таҳдид қилишга, умуман таҳдидларга ҳеч ким ҳақли эмас. У замонлар ўтиб кетди. Қайтаришга уринманг. Фонд бу ҳолатни кузатиб боради», — деб ёзади у.\n2021 йил апрель ойида Ўзбекистон «Чегара билмас мухбирлар» ташкилотининг матбуот эркинлиги рейтингида бир поғона пастлаб, 180 давлат орасида 157-ўринни эгаллади. Индекснинг пасайиши 2018 йилдан бери биринчи марта содир бўлди. Мамлакатдаги сўз эркинлиги билан боғлиқ вазият ҳамон «мураккаб» сифатида баҳоланмоқда.\n«Pandora Papers» ошкор қилган офшор операциялари ва Ўзбекистонга алоқадор маълумотлар 4 октябр 2021, 15:16\n14 апрель, 20:49\nШу ёш журналист Анора Содиқова 30 йилдан бери илдиз отиб кетган коррупцияга қарши ва ижтимоий адолат учун курашга бел боғлабди. Бу иш хамманинг хам қўлидан келавермайди, фақатгина халқпарвар ва фидокор инсонгина бу йўлни танлайди. Аноранинг жасоратига қоил қолмасдан иложи йўқ, уни тарбиялаган ота-онасига рахмат! Давлатимиз рахбарлари бундай журналистларни қўллаб- қуввтлаган тақдирдагина Ўзбекистон ривожланиши мумкин, акс холда дунёга мардикор етказиб берувчи мамлакат сифатида қолиб кетаверади, чунки юқорида каламушлар жуда хам кўпайиб кетган.


Ўзбекистонда йил охирига қадар дарахтларни кесиш ман этилди\nШунингдек, ноқонуний кесилган дарахт ва буталар учун эса уч йил давомида парваришлаш шарти билан 100 туп кўчат экиш мажбурий этиб белгиланмоқда.\nТОШКЕНТ, 6 фев - Sputnik. Шавкат Мирзиёевнинг 3 февралдаги фармони билан республикада давлат ўрмон фондига кирмайдиган дарахт ва буталарнинг қимматбаҳо навлари кесилишига жорий этилган мораторийнинг амал қилиш муддати 2021 йил 31 декабргача узайтирилди, деб хабар бермоқда "Gazeta.uz" нашри.\nҲужжат билан ҳар бир кесилган дарахт ва буталар учун компенсация тарзида 10 туп қимматлилиги жиҳатидан кесиладиган дарахт ва буталардан кам бўлмаган, йирик ўлчамли кўчат экиш ҳамда уларни камида икки йил давомида парвариш қилиш мажбурияти киритилмоқда.\nДарахт ва буталарнинг кесилишига жорий этилган мораторий талабларига риоя этилиши устидан жамоатчилик назоратини кучайтириш мақсадида дарахт ва буталарнинг ноқонуний кесилишини аниқлаган ёки олдини олган фуқароларни рағбатлантириш тизими жорий этилади.\nАввалроқ Давлат экология қўмитаси мораторий муддатини бир йилга узайтириш бўйича Вазирлар Маҳкамасига таклиф киритгани ҳақида хабар берилган эди. Шунингдек, дарахтларни ноқонуний кесганлик учун жарима миқдори икки бараварга оширилганди.\nБунга қадар Президентнинг 2019 йилдаги 30 октябрдаги фармони билан мораторий муддати 2019 йил 1 ноябрдан 2020 йил 31 декабрга қадар жорий этилган эди.\nМазкур ҳужжат қабул қилингунга қадар, январь ойида Сергели туманида 14 туп ҳар хил турдаги дарахтлар рухсатномасиз илдиз қисмидан қўпориб ташланди. Оқибатда ўсимлик дунёсига 151 миллион сўмлик зарар етказилди.\nКаниза номи остида ижод қилувчи ўзбекистонлик хонанда Шахризода Ахмедова турмушга чиқмоқда. Бу ҳақда хонанданинг ўзи Instagram’даги саҳифасида маълум қилди.\nТОШКЕНТ, 8 мар — Sputnik. Каниза номи остида ижод қилувчи хонанда Шахризода Ахмедова турмушга чиқмоқда.


Нодирабегим Иброҳимова. Ёнаётган юрак (ҳикоя) | www.ziyouz.uz\nБош саҳифа Ўзбек насри онлайн антологиясиНодирабегим Иброҳимова (1989)Нодирабегим Иброҳимова. Ёнаётган юрак (ҳикоя)\nОддий ва зерикарли кунларнинг бирида диққинафас офисга Малика кириб келди. Унинг елкаларини ёпиб турган камалакранг ҳарир шарф, қулоғига қистириб олган настарин, лабидан қўнган ним табассум тушкунлик руҳидаги кулранг хонада майин шаббода каби елди. Бу ҳиссиётни кимдир сезди, кимдир пайқамади. Кўксига урилган баҳорий эпкинни ҳис қилган Баҳодир беихтиёр ўрнидан турди. Аёлнинг ёнида директор ўринбосари кўрингач, бошқалар ҳам мажбуран ўринларидан туришди.\n— Маликахон энди сизлар билан ишлайди. Билмаганларини ўргатинглар, — ходимларга қаратилган тунд қиёфа аёлга ўгирилгач тубдан ўзгарди: жилмайиб унга тавалло қилди: — Юқоридаги мана шу жой сизга, у куни кеча дераза ёнига ҳозирланган буюмлар: янги компьютер ўрнатилган стол ва қулай креслога имо қилди. — Нима муаммо бўлса, дарҳол менга айтинг.\nДиректор ўринбосарининг аёлларга мулозамат қиладиган одати йўқ эди. Бу эса Баҳодирнинг қизиқишини орттирди. Малика ўз жойига дадил бориб ўтирди ва барчага зимдан қараб чиқди. Балки уни юқоридан юборишгандир, ўзига ишонганига қараганда яхши мутахассис бўлса керак, хаёл қилди Баҳодир. Аммо уни кузатаркан, кун давомида бирор ишга қўл урмаганини пайқади, ўзининг столида қалашиб ётган ҳужжатларга қараркан, бугун ҳам ярим кечгача офисда қолиб кетишини ўйлаб уф тортди. Янги ходим эса соат 18 бўлиши билан хонани тарк этди. Хонадаги икки аёл енгил нафас олгандек, бир-бирига маъноли қаради.\nМалика иккинчи кундан жонланди. Ишга дарров киришиб кетди, чиндан ҳам, ҳисоб китоб, ҳужжатлар билан ишлаш бўйича ҳеч қандай кўникмага эга эмасди. Аввалига икки аёлдан ёрдам сўради, аммо ҳеч нимани тушунмади. Баҳодир аёллар оддий саволларга атайин мураккаб жавоб қайтаришаётганини сезди. Малика шундан сўнг Баҳодирга мурожаат қилди.\nҚўлидаги папкани очиб, унинг столига қўйди:\n— Ўлай агар ҳеч нимани тушунмаяпман, —деди ўз устидан кулиб. —Қанча ҳисобласам ҳам рақамлар мос тушмаяпти.\n— Бунинг сири оддий, —Баҳодирга ҳам унинг қувноқ кайфияти юқди. Аммо икки аёл уларни зимдан кузатиб турганини кўриб, ғаши келди. Сўнг Маликага яқинроқ туриб секин деди:\n— Ҳозир тушлик бошланади, батафсил тушунтириб бераман.\nМалика мамнун бўлганча жойига қайтди. Тушлик вақти хонадан барча чиқиб кетгач, Баҳодир стулини кўтариб унинг ёнига ўтирди.\n— Бир гал тушликдан кечсангиз, барини ўрганиб оласиз.\n— Бунисини ўйламанг, сумкамда блинчиклар бор, агар тушунтира олсангиз сизни ҳам меҳмон қиламан.\nБаҳодир блинчиклар бунга арзийди, деб кулди. У бу совуқ хонада охирги марта қачон кулганини эслолмасди, аммо энди ҳар куни кулиш учун сабаб борлигини ҳозир ҳис қилди. Бир неча кун тушлик шу тарзда — Малика келтирган мазали егуликлар билан ўтди. Баҳодир ҳатто у пиширган нарсалардан сўнг энди тамаддихонага қайтиб кирмасам керак деб ўйларди. Маликани ҳеч нимани тушунмайди, деб адашишганди, у бир ҳафтага қолмай бошқалар каби рисоладагидек ишлай бошлади. Энди у ҳам Баҳодирдек қўли қўлига тегмай компьютер чиқиллатар, ҳужжатларни ҳижжалаб текширар, ҳисоб-китоб қилар, иш кўп бўлса-да соат 18 бўлиши билан сумкачасини кўтариб хайр деганча шошиб чиқиб кетарди. Баҳодир эса кечгача ишлашдан нолимасди, сабаби уйда кутадиган ҳеч кими йўқ эди. Маликани кутишса керак. Баҳодир буни тахмин қиларди, аммо сўрамасди.\nБир куни тушликдан ортган 20 дақиқа вақтини анҳорда сайр қилиб ўтказишга одатланган Баҳодирга Малика шерик бўлди. Унинг қўлида битмаган ҳужжатлар бор эди.\n— Бўш вақтингизни ўғирлай, дедим. Мен бунақа нарсаларни тушунмайман, — имо қилди рақамлар тўлиб тошган қоғозга. — Китоблар бўлса бошқа гап эди. Достоевский, Маркес, Кафка… истаган асарларга узундан узоқ тақриз ёзиб берардим.\nМалика бир он маъюслашди. Баҳодирнинг эса кўзлари порлади:\n— Китоб ўқишни мен ҳам яхши кўраман. Телбани ҳам, Эврилишни ҳам, Ёлғизликни ҳам севиб ўқиганман. Масалан, сиз ҳашаротга айланган Грегор билан яшашингизга тўғри келганда нима қилардингиз? Унинг оила аъзолари каби йўл тутган бўлармидингиз?\nМалика жонланди, қоғозларни кўришни истамагани учун тескари тарафини ушлади. Сўнг мамнуният билан жилмайди:\n— О, Замза… Мен шундоқ ҳам ҳашарот билан яшайман. Фақат у Грегорга сира ўхшамайди.\nБаҳодирнинг ҳайронлигини кўриб мавзуни бурди.\n— Яқинда Анна Каренинани ўқиб тугатдим. Ўзингиз-чи, аёлнинг қарорини оқлармидингиз?\n— Бу жуда нозик савол.\n— Сиз жавоб бера олмайсиз. Чунки эркак кишисиз, Аннани тушунмайсиз, -хўрсинди Малика.\n— Кўнгил — аёл ва эркакка ажралмайди. Инсон инсонни тушуниши керак. Мен хонамиздаги анови икки хотинни тушунмаслигим мумкин, аммо Аннани жуда яхши тушунаман, ҳис қиламан.\nМалика кулиб юборди. Анҳор бўйлаб сайр узоқларга чўзилди. Суҳбат қизғин кечар, адабиёт олами уларни реал дунёдан бир лаҳза узиб қўйганди. Аммо Баҳодир соатига шошиб қаради:\n— Ишга кечикяпмиз, такси тутаман, шекилли.\nЛекин Малика таксига ўтирмади.\n— Сиз кетаверинг. Ишга боргим келмаяпти.\nАёл шундай деганча йўлида давом этди. Баҳодир унинг ортидан боргиси келди. Лекин масъулият ва аллақандай ҳадик бунга йўл қўймади. У ишга қайтди. Кечгача ишласа-да, кўз ўнгидаги рақамлар ўрнига эзғиланаётган Замза, ўзини поезд тагига ташлаган Анна ва… жилмайиб турган Малика жонланаверди.\nТушлик вақтидаги анҳорги сайр, адабий суҳбатлар Маликанинг мазали егуликлари билан мароқли ўтардики, Баҳодир тонгда кўзларини очаркан, бугунги тушлик вақтини интиқиб кутаётганини ҳис қиларди. Куннинг энг бахтли лаҳзаси ҳар куни соат 13 дан 14 гача давом этарди.\n— Баъзан ўзимни Онегинга ўхшатаман, -сайр пайти Баҳодир яна кўнглини очди. — Мени севган қизлар кўп бўлган, аммо бирортасини ёқтиролмадим. Шуни хунини тўламасайдим, деб қўрқаман.\n— Инсонни мажбуран севиб бўлмайди, бу сизга боғлиқ бўлмаган туйғу, —Малика ўйланиб қолди. —Қизиқ… севги чиндан бормикин ўзи?\n— Бор-бор, йўқса, шунча асарлар яратилмасди.\n— Баъзан китобга кириб яшагим келади, Баҳодир. У ерда бахтлироқ бўлса керак одамлар.\n— Мен ҳозир бахтлиман, Малика…\nМалика унинг кўзларига бир зум тикилиб қолдию, кетишим керак, деб таксига қўл кўтарди. Баҳодир яна унинг кетишини жим кузатиб қолди.\nКейинги кунлар Маликанинг иш борасида шашти паст эди, Баҳодир тушунмаган нарсаларингиз бўлса сўрайверинг, деб бир неча бор таклиф қилди. Бир куни тушликда уни ёлғиз учратди ва ёнидан жой олди. Одатда, Малика тамаддихонага кирмасди.\n— Бугун ул бул пиширмадингизми?\n— Пишираётгандим… куйиб кетди.\n— Хаёлингиз паришонга ўхшайди, иш қийнаб қўйдими?\n— Бари тушунарли, фақат жудааа зерикарлиии, — деди Малика чўзиб.\n— Сиз жуда яхши эплаяпсиз, бу кетишда мендан ҳам ўзиб кетасиз, —кўнглини кўтарди Баҳодир.\n— Бундан нима наф?\n— Юқори лавозим, яхши маош дегандек… Бу ерда рақобат кучли, сезган бўлсангиз.\nМалика Баҳодирга ажабланиб қаради:\n— Кўтарилиб-кўтарилиб эримнинг ўрнини эгаллайманми?\nБаҳодир ҳам ажабланди:\n— Биласиз, деб ўйловдим. Директорингиз — менинг турмуш ўртоғим бўлади.\nМалика тош қотган Баҳодирга қараб бепарво кулди, сўнг жиддий тортди. Баҳодирдан сас садо чиқмагач, столдан туриб нари кетди ва анҳор бўйидаги ўриндиққа чўкиб китоб ўқишга тутинди. Баҳодир эса бу пайтда кекса, шўртумшуқ ва кўрса асаби қўзийдиган бир одамни – директорни, яъни Маликанинг эрини кўз олдига келтирар, ҳеч қачон уни аёл билан ёнма ён, жонма-жон тасаввур қилолмасди. Тамаддихона деразасидан у Маликани кўриб турар; нозик бармоқлари китобни варақлаётганини, силлиқ сочларини шаббода учираётганини томоша қиларкан, бу бармоқларга кафт босаётган, сочларини силаётган дағал қўлларни кўз олдига келтирдию, титраб кетди.\nБаҳодир Маликани кўрса-да, кўрмаганга ола бошлади. Сўзларини эшитсаям қисқа жавоб қайтарар, яна тезда ўз ишига шўнғирди. Малика буни сезди. Баҳодир уни ўтмиши, қарори учун айблар, сира ҳазм қилолмасди. Адабиётга ошуфта кўнгил, шунингдек, бойликка ҳам ўч эканини тан олишни истамасди. Муҳаббат ҳақда эса гап бўлиши мумкин эмас. Йўқ, Малика ва жаноб директорнинг орасида соф севги ҳақда умуман тасаввур қилолмайди.\nКунлар яна зерикарли, туссиз ва ҳиссиз бўла бошлади.\nБаҳодир директорни кам кўрган. Фирмани ўринбосар бошқарар, қария эса онда-сонда кўриниш берарди. У ҳақда деярли билмайди. Лекин ич ичидан жини суймасди. Одамнинг кўзлари кўп нарсани сотиб қўяди: директорнинг нигоҳлари совуқ ва бераҳм кўринар, назарида ўсиб бораётган сумма рақамларидан бошқасини билмасди.\nЭнди Баҳодир Маликани кўрса, директор ҳам кўз олдига келаверарди. Шунинг учун унга қарамасликка тиришар, Малика ҳам аввалгидек қувноқ эмасди. Хонадаги ўлик сукунат одамни эзиб юборарди.\nБир куни Малика ҳар доимгидек соат 18 бўлиши билан хонани тарк этмади. Барча ҳамкасблар бирин-кетин уйларига равона бўлишди. Баҳодир ҳар доим офисни охирида тарк этарди. Бугун унга Малика шерик бўлди. Столида Баҳодирникидан ҳам кўпроқ ҳужжатлар қалашиб ётар, аёл улардан кўз узмай рақамларни солиштирарди.\nИкки соат шу алфозда ишлашди.\n— Инсон инсонни тушуниши керак, дегандингиз, —ниҳоят, Малика сўз бошлади.\n— Албатта, тушунаман. Масалан, сиз ҳозир уйингизга боришингиз керак. Кечиксангиз, муаммо чиқиши аниқ.\n— Мендан хавотир олманг. Уйда ҳеч ким кутгани йўқ. Худди сиз каби.\nБаҳодир ҳужжатлардан узилиб, Маликага термулди.\n— Сиз… сиз жуда ажойибсиз, Малика. Аммо…\n— Биламан. Эслатиш шарт эмас, —Малика кўзларини кулранг деворга, ёғоч жавонга, тувакдаги гулларга тикди. Аммо йигитга қарамади.\n— Тўғри, ҳаётингизга аралашишга ҳаққим йўқ. Шу вақтгача бировларнинг оиласига тумшуқ суқмаганман. Барибир! Барибир бундай бўлмаслиги керак эди. Мен сизни… юксак кўрардим, жуда юксак.\n— Ким эканимни билганингиздан сўнг паст кимсага айландим, тўғрими?\nБаҳодир ўрнидан туриб деразани очди. Кўксига салқин ҳаво урилгач, енгил тортди.\n— Бу менинг қарорим, биров уни муҳокама қилишини истамайман, —Малика ҳам ўрнидан туриб ўзига қаҳва дамлади.\n— Унда нега бу ерда, мен билан қолдингиз? —Баҳодир сигарет тутатди.\n— Қароримни тан олишингизни ва яна дўстимга айланишингизни истайман, —Малика ҳам дераза ёнига келди.\n— Дўст… —Баҳодир кулди.\n— Нимаси кулгили? — Малика аччиқланди. — Истамасангиз керакмас!\nШундай дея кетишга чоғланди, аммо Баҳодир унинг билагидан маҳкам тутиб қолди.\n— Сенга ўша қари туллакдан бошқа одам йўқмиди? Қандай яшаш мумкин у билан?! Кўзларингга зебу зари гўзал кўриндими? Аммо унутма, бойлик ҳам чиройли юзинг каби бевафодир, ҳаммаси ўткинчи! Аммо қалб… қалбдаги чин туйғуларнинг қадри баланд! Сен буни тушунмайсан, Малика, шоҳона ҳаётингда китобларга кўмилиб яшасанг-да, ҳаётда чин севги нималигини билмай ўлиб кетасан.\nМалика кўзлари катта-катта бўлганча, ўзига киприк қоқмай қараб турган Баҳодирдан ўзини холи қилишга уринди, бу бесамар кетгач, нариги қўлидаги қаҳвани алам билан унинг устига тўкиб юборди. Баҳодир ах дедида, қўллари бўшашди. Малика эшик томон чопиб борди, аммо тутқичга қўл узатмади. Ортига ўгирилди: Баҳодир эгнидаги кўйлакни шошиб ечаркан, ўнг елкасига тўкилган қаҳвани нимада артишни билмай, столга алангларди. Малика дераза ёнига қайтди. Тортмасидан қўл сочиқ олиб унга узатди.\n— Қайноқ эмасди, —Баҳодир елкасини артди.\nМалика шоша-пиша унинг қўлидаги кўйлакни олди ва дераза рахига илди.\n— Тезда қуриб қолади.\nБир муддат жим қолишди.\nИккисининг гапи баравар чиқди. Баҳодир айни пайтда қаршисида ҳақиқий Маликани кўрарди: меҳрга, ҳимояга муҳтож, кўнгли синиқ, эзгин, аммо қалбида умид ёниқ. Уни қучгиси, доим ёнингда бўлишни истайман, дегиси, кўзлари тубига узоқ термилгиси келди. Бу истак бутун вужудини алангалатди ва аёл тараф бир қадам ташлади, ваҳоланки, уларни бир қадамгина ажратиб турарди, холос.\nМалика дарҳол ортга тисланди:\n— Кераги йўқ, Баҳодир. Сиз… мен ҳаётда дуч келган энг ажойиб инсонсиз. Сизни унутмайман.\nБаҳодир ўзига келгач, эртадан яна унга дўст бўламан, фақат дўст, деб қарор қилди. Лекин дўстлик ҳам насиб қилмади. Малика офисга қайтиб келмади. Суриштирса, бўшаб кетибди. Баҳодир уни узоқ вақт қумсади, изламаслик, ёнига бормаслик учун янада кўпроқ ишлаш, ҳужжатлар оламида яшашга тиришарди. Лекин қачон директорни учратар экан, бари бошқатдан бошланарди. Яна Маликанинг хотираси қийнар, то чалғиб изтироблар енгилламагунча қўли ишга бормасди.\nОхир оқибат у ҳам ишдан бўшашга қарор қилди. Умуман, ҳисоб китобдан узоқлашди, бошқа соҳага ўтиб кетди. Маликанинг хаёлларидан ҳам шу тариқа узоқлашди.\nБир куни эса газетада собиқ директорининг вафот этгани ҳақдаги кичик хабарни ўқиди. Қалбида қарама қарши туйғулар кураша бошлади. Лекин бу пайтда қарор қилиб бўлмасди: унинг яқинда тўйи бўлаётганди. Олисларда қолиб кетган Маликани эса саробдек, бир тушдек қабул қилишга ўзини кўндирганди. Аммо ҳозир уни жуда кўргиси келди, қандайдир умид билан у билан доим сайр қилган анҳор бўйига йўл олди. Анча кезинди. Назарида, Малика ҳам камалакранг шарфи билан елкасини ўраганча, ердаги хазонларни бир-бир босиб у томон келадигандек эди. Баҳодир ҳар ўтган кетгандан Маликани излади, шом тушгач мажбур такси тутди. Бир вақтлар Малика ҳам шу ердан таксига ўтириб кетиб қолганида ортидан боришим, унинг манзилгоҳини билишим керак эди, деб ўйлади.\nБаҳодир Маликани орадан бир неча ой ўтгач кўрди. Маликанинг ўзи уни излаб келди.\nДам олиш куни секин тақиллаган эшикни очган Баҳодир қаршисидаги аёлни кўриб юраги хаприқиб кетди. Малика салом берди. Унинг кўриниши яхши эмасди.\n— Кечиринг, безовта қилдим. Лекин… сизга жуда айтгим келди. Айтмасам бўлмасди.\n— Эшитдим… Раҳматига олсин, —Баҳодир нима дейишни ҳам билмасди.\n— Йўқ, буни эмас. Биласизми, бир вақтлар акам унинг қўлида ишларди, — Малика давом этди. —Қинғир ишлари фош бўлганда, директор уни қамоқдан асраб қолган. Акам ҳалол инсон эди, ягона боқувчимиз, ўшанда онам оғир хаста эди, қўлимиз эса калта. Уни айбламайман. Шукур, онам ҳозир саломат. Директорнинг яхшилиги албатта, текинга эмасди. Мен унга турмушга чиқдим. Шу билан ҳаммаси изига тушиб кетди.\nБаҳодир унга ачиниб қаради:\n— Аммо сен…\n— Менда ҳам сизни учратмагунча бари жойида эди. Кейин руҳим ағдар тўнтар бўлди… Бир йилки, юрагим ёниб яшади. Энди баридан халос бўлдим. Сизни кўрдим, қароримга изоҳ бердим. Бирам хотиржам тортдимки…\nБаҳодирнинг юраги тошди. Малика сари талпинди, аммо ичкаридан чиққан — кенгроқ атлас кўйлак кийган янги келинчак ийманиб сўз қотди:\n— Ким экан, дадаси?\nМалика сескангандек бўлди. Ўзини дарҳол қўлга олиб, ортга тисланди.\n— Манзилда адашибман, — деди келинчакдан узр сўраб. — Бир дўстимни излагандим. Омон бўлинглар.\nМалика зинадан тезда тушиб кетди. Баҳодир унинг ортидан ҳеч нима дея олмади. Унинг билагидан ушлаган келинчак ичкарига имо қиларди:\n— Юрақолинг, тушлик тайёр…\nТушликлар, пичирлади Баҳодир. Ҳаётимни ўзгартирган тушликлар.\n← Аввалги Аввалги Назар Эшонқул. Қўл (ҳикоя)\nКейинги → Кейинги: Зуҳриддин Исомиддинов. Не қилайин сенинг била, эй тил…


Карлуш Кейруш: "Секин-секин Ўзбекистоннинг ўйини кучайиб боришига шубҳа йўқ" - Zamin.uz\n22:39 / 11.09.2018\nЎзбекистон - Эрон (0:1) ўртоқлик учрашувидан кейинги матбуот анжуманининг биринчи қисмида меҳмонлар бош мураббийи Карлуш Кейруш қатнашди.\n"Бугун жуда ҳам чиройли ўйин бўлди. Иккала жамоа ҳам яхши ўйин кўрсатишди. Бугунги ўртоқлик учрашуви жуда яхши ўтди деб айта оламан.\nБугунги ўйиндаги натижа муҳим эмас эди. Шунга қарамай ўйин жуда ҳам қизиқарли бўлди. Бу ўйин Осиё кубогига тайёргарлик вазифасини ўтайди. Ўзбекистон доим Эрон билан яхши ўйин кўрсатиб келади. Масалан, Жаҳон чемпионатидан олдин Ўзбекистон Теҳронга келиб ўртоқлик учрашуви ўтказишганди", - дейди Кейруш.\n- Сизнинг қўл остингизда Эрон терма жамоаси яхши ўйин кўрсатиб келмоқда. Келажагингиз ҳақида нима дея оласиз?\n- Осиё Кубогида чемпион бўлиш жуда оғир. Сабаби Япония, Жанубий Корея, Австралия ва Ўзбекистон ҳам буни истайди. Аммо чемпион жуда қийин. Келажагим ҳақида гапирадиган бўлсам ҳозирча шартномага қўл қўйганим йўқ ва кутаяпман. Бу бизнинг ички ишимиз ҳисобланади.\n- Сиз анчадан буён Эронда ишлаяпсиз. Қосимов, Абрамов, Бабаян, Кападзе ва бугун Купер жамоасини мағлуб этдингиз. Қайси ўйинда Ўзбекистон кучлироқ ўйнаганини айтиб бера оласизми?\n- Эктор Купер бир ой олдин терма жамоани қабул қилиб олди. Сиз бош мураббийга ишонишингиз керак. Бугун ҳам жамоаингиз яхши ўйнади, секин-секин Ўзбекистоннинг ўйини кучайиб боришига шубҳа йўқ.\n- Ўйин давомида сиз асосан қарши ҳужумда гол уриш ва шу натижани сақлаб қолишга ҳаракат қилдингизми?\n- Бугунги ўйин шунчаки тайёргарлик вазифасини ўтаб берди. Жаҳон чемпионатидан олдин бизнинг тактикамиз бошқача эди, энди тактика ўзгарди. Сабаби Жаҳон чемпионати ва Осиё кубоги бошқа-бошқа мусобақалар. Бугун кўплаб ёш футболчиларга имкон бердик. Чизиқлар ўртасидаги боғлиқликларни текшириб кўрдик.\n- Май ойида Теҳронда Ўзбекистон билан ўртоқлик учрашуви ўтказган эдинглар. Ўша ўйин билан бугунги ўйин ўртасида қандай фарқни сездингиз?\n- Эрон терма жамоаси бош мураббийи сифатида бир нима дейишим мумкин. Ўзбекистон терма жамоаси сафида кучли футболчилар кўп. Жанубий Кореядаги Сон Хон Мин, биздаги Сардор Азмун ва Ўзбекистондаги Одил Аҳмедов Осиёнинг топ футболчилари ҳисобланади.\n18-02-2015, 09:56, Спорт


Эртага Бутунжаҳон тозалик кунига бағишланган эко-акция бўлиб ўтади - 17.09.2021, Sputnik Ўзбекистон\nЭко-акциялар доирасида тозалик, озодалик ва покизаликка ўз ҳиссасини қўшаётган соҳа вакиллари тақдирланади. 17.09.2021, Sputnik Ўзбекистон\nТОШКЕНТ, 17 сен — Sputnik. Эртага "Бутунжаҳон тозалик куни" муносабати билан Ўзбекистоннинг барча ҳудудларида қатор экологик тадбирлар бўлиб ўтади. Бу ҳақда экология ва атроф-муҳитни муҳофаза қилиш давлат қўмитаси вакили Sputnik мухбирига хабар берди.Жумладан, 18 сентябрь “Бутунжаҳон тозалик куни” (“World Clean up Day 2021”) муносабати билан “Биз сенга бефарқ эмасмиз – ОНА ТАБИАТ!” номи остида эълон қилинган фотосуръатлар танлови ўз ғолибларини аниқлаб тақдирлов маросимлари бўлиб ўтади.Акция доирасида ҳудудлардаги турли хилдаги чиқиндиларни тозалаш ҳамда дарахтларни суғориш ва парваришлаш ишлари амалга оширилиши режалаштирилган.Акция ўтказишга масъул ташкилотлар тиббий ниқоблар, иш воситалари, қолқоп, чиқинди йиғиш учун махсус қоплар ҳамда футболка ва махсус кийимлар тақдим этади.Шунингдек, ободонлаштириш бошқармаларида самарали меҳнат қилиб, тонгни қарши олиб эрта сахардан кўчаларни тозалигига ўз хиссаларини қўшиб келаётган фаррош аёлларни ҳамда Махсустранс ходимларини тақдирлаш маросимларини ўтказиш кўзда тутилган.\nЭко-акциялар доирасида тозалик, озодалик ва покизаликка ўз ҳиссасини қўшаётган соҳа вакиллари тақдирланади.\nТОШКЕНТ, 17 сен — Sputnik. Эртага "Бутунжаҳон тозалик куни" муносабати билан Ўзбекистоннинг барча ҳудудларида қатор экологик тадбирлар бўлиб ўтади. Бу ҳақда экология ва атроф-муҳитни муҳофаза қилиш давлат қўмитаси вакили Sputnik мухбирига хабар берди.\nЖумладан, 18 сентябрь “Бутунжаҳон тозалик куни” (“World Clean up Day 2021”) муносабати билан “Биз сенга бефарқ эмасмиз – ОНА ТАБИАТ!” номи остида эълон қилинган фотосуръатлар танлови ўз ғолибларини аниқлаб тақдирлов маросимлари бўлиб ўтади.\nАкция доирасида ҳудудлардаги турли хилдаги чиқиндиларни тозалаш ҳамда дарахтларни суғориш ва парваришлаш ишлари амалга оширилиши режалаштирилган.\nАкция ўтказишга масъул ташкилотлар тиббий ниқоблар, иш воситалари, қолқоп, чиқинди йиғиш учун махсус қоплар ҳамда футболка ва махсус кийимлар тақдим этади.\nШунингдек, ободонлаштириш бошқармаларида самарали меҳнат қилиб, тонгни қарши олиб эрта сахардан кўчаларни тозалигига ўз хиссаларини қўшиб келаётган фаррош аёлларни ҳамда Махсустранс ходимларини тақдирлаш маросимларини ўтказиш кўзда тутилган.


Олимлар гуруҳи саратон билан курашишда туянинг сути ва пешобидан фойдаланишни йўлга қўйишди. Мана шундай оламшумул хабарни Араб фан ва технология Фонди президенти Абдуллоҳ Абдалла Нажар эълон қилди. Мазкур дори воситалари сичқонларда тажриба қилиб кўрилганда, муваффақиятли кечган. Барча касаллик аломатлари 100 фоизга даволанган. Мутахассислар эндиликда бу дори воситасини инсонларда синаб кўришни ўйлашмоқда, деб ёзади "The Times of India"\n.Экспертларнинг маълум қилишича, олинган аралашма лейкемияни даволайди ва онкологик бошқа касалликлар, масалан, жигар ва кўкракдаги енгил саратонни ҳам даволайди.\nЭкспериментлар Сабоҳ Жасем раҳбарлигида Шаржадаги Университет ва Бағдод саратон институтларида амалга оширилди. Экспертлар ўта муҳим нарсани аниқлашди – туя энг мустаҳкам иммун тизимига эга жонивор бўлиб, у ўзининг сути ва сийдигини ҳар сафар ичганида бу тизим янада янгиланиб, мустаҳкамланиб бораверар экан.\n"Янги дори воситаси ўзида “ақлли” тўқималарни мужассамлаштирган бўлиб, саратон тўқимасидаги захарли унсурларни йўқ этади. Буни у ҳеч қандай салбий таъсирларсиз амалга оширади", - деди у. Шуни алоҳида таъкидлаш керак-ки, ихтиро Британия патент ташкилотида рўйхатга олинди.\nИлмий экспериментлар яна шуни кўрсатди-ки, туянинг пешоби антибиотик таъсир кучига эга бўлиб, кўп касалликларни келтириб чиқарувчи вирус ва бактерияларни йўқ қилиб ташловчи самара беради. Туя сути ўзида витаминлар ва фойдали микроэлементларни жамлаш билан бирга, инсонга гепатит С, саратон ва ОИТС сингари касалликларга қарши даволанишда қўл келадиган унсурга ҳам эга.\n« Набавий суннатнинг дунёвий фойдаси ёхуд Янги Зеландия олимларининг янги кашфиёти\tТуянинг сутлари ва сийдиклари »


Муассис микрофирма штатида қайд этилган, бироқ унга иш ҳақи ҳисоблаб ёзмасликни сўраяпти.\n– Меҳнат кодексининг (МК) 153-моддасига мувофиқ меҳнат ҳақининг миқдори иш берувчи билан ходим ўртасидаги келишувга биноан белгиланади. Бунда меҳнат ҳақи қонун ҳужжатлари билан белгиланган энг кам миқдордан оз бўлиши мумкин эмас ва унинг энг кўп миқдори бирон бир тарзда чекланмайди.\nМКнинг 154-моддасида белгиланишича, иш берувчи ўзининг молиявий ҳолатидан қатъи назар, ходимга бажарган иши учун ҳақни белгиланган меҳнат ҳақи шартларига мувофиқ кўрсатилган муддатларда тўлаши шарт.\nМуайян давр учун белгиланган меҳнат нормасини ва меҳнат вазифаларини тўлиқ бажарган ходимнинг ойлик меҳнат ҳақи қонун ҳужжатларида Меҳнатга ҳақ тўлаш ягона тариф сеткасининг1 (ЯТС) биринчи разряди бўйича белгиланган миқдордан оз бўлиши мумкин эмас (МКнинг 155-моддаси).\nШу тариқа, сиз фирма ходимига, башарти у ўз меҳнат вазифаларини бажарган бўлса, у айни вақтда фирманинг муассиси бўлишидан ҳам қатъи назар, иш ҳақи ҳисобламасликка ҳақли эмассиз.\nБугунги кунда бир ой учун энг кам меҳнат ҳақи 293 158,4 сўмни ташкил этади (ЯТС биринчи разряди бўйича тариф коэффициенти 2,476 х ЭКИҲ 118 400). Ундан жисмоний шахслардан олинадиган даромад солиғи (ЖШДС), фуқароларнинг суғурта бадалларини ушлаш ва ЯИТни ҳисоблаб ёзиш лозим.\nЖШДС Солиқ кодексининг VI бўлимига мувофиқ белгиланган ставкалар (солиқ солиш шкаласи) бўйича ҳисобланади, уларнинг 2015 йил учун миқдорлари Президентнинг 4.12.2014 йилдаги ПҚ-2270-сон Қарорига 9-иловада келтирилган.\nФуқароларнинг бюджетдан ташқари Пенсия жамғармасига мажбурий суғурта бадаллари (2015 йил учун ставка – 7%) ва ЯИТ Солиқ кодексининг 51-бобига мувофиқ ҳисобланади.\n2015 йил 1 январдан бошлаб микрофирмалар ва кичик корхоналар ЯИТни 15%лик ставкада, бироқ ҳар бир ходим учун ҳар ойда ЭКИҲнинг 65%идан кам бўлмаган миқдорда ҳисоблайдилар ва тўлайдилар. Бунда мазкур тартиб ягона ижтимоий тўловни Ягона ижтимоий тўловнинг энг кам миқдори киритилиши муносабати билан ягона ижтимоий тўловни ҳисоблаб чиқариш ва тўлаш тартиби тўғрисидаги низомга2 мувофиқ ЯИТнинг энг кам миқдорини ҳисобга олган ҳолда ҳисоблаб чиқарадиган микрофирмалар ва кичик корхоналар учун амал қилади.\nЧакана савдо, умумий овқатланиш ва қурилиш соҳаси корхоналари учун Ходимлар сони ва меҳнатга ҳақ тўлаш фондининг энг кам меъёрлари жорий этилишини ҳисобга олган ҳолда солиқлар ва бошқа мажбурий тўловларни ҳисоблаб чиқариш ва тўлаш тартиби тўғрисида низомга3 мувофиқ алоҳида тартиб белгиланган. Ушбу меъёрлар Иқтисодиётнинг айрим тармоқлари хўжалик юритувчи субъектлари учун ходимлар сони ва меҳнатга ҳақ тўлаш фондининг энг кам меъёрларини аниқлаш тартиби тўғрисидаги низомга4 мувофиқ белгиланади.\n1ВМнинг 21.07.2009 йилдаги 206-сон Қарорига 1-илова.


«ҲУББУН НАБИЙ» (3)\n3933 Ўқиш режими + -\nБолаларнинг у кишига бўлган муҳаббатларидан намуналар\nШундайин ҳам Сизни яхши кўрадики, изингиздан боради,\nэй Аллоҳнинг Расули\nШундай қилиб, эй болаларим, Расулуллоҳ(соллаллоҳу алайҳи васаллам)нинг муҳаббатлари ёш болаларнинг қалбларини тўлдирди. Нима учун ҳам бундай бўлмасин. Ахир у Зотнинг ҳаётлари улар билан бирга кечган, улар ҳам Расулуллоҳ(соллаллоҳу алайҳи васаллам)ни оталаридан, ўзларидан, яқинларидан ва қариндошларидан кўпроқ яхши кўрадиган бўлганлар. Болалардан баъзилари дўстлари билан ўйнашнинг ўрнига у киши билан ўтиришни афзал кўрарди.\nЭнди эса, эй суюклиларим, қуйидаги қиссаларда у ,от билан яшаган болалар уларни қандай яхши кўрганлари, у киши билан яшамай, балки улар ҳақида эшитиб, уларни севиб, «Қани энди, улар билан бирга яшаганимда», деб орзу қилган болалар қандай яхши кўрганлари ҳақида тинглаймиз.\nФақат Сиз, эй Аллоҳнинг Расули\nМуоз ибн Амр ибн Жамуҳ ва Муоввиз ибн Афро Исломга кириб, Аллоҳга иймон келтириб, Набий (алайҳиссалом)ни яхши кўрган болалардан.\nКунларнинг бирида икки болакай Абу Жаҳл исмли киши Набий (алайҳиссалом)ни ҳақоратлаётганини эшитадилар ва кофирларни Аллоҳнинг ҳабибини ҳақоратлаётганига тоқат қилолмайдилар. Нима қилиш керак? Болакайлар ўша кишини ер юзида Расулуллоҳ(соллаллоҳу алайҳи васаллам)га озор бериб яшашига қўйиб қўймасликка қасам ичадилар. Улар икки бор шундай қасам ичишди. Лекин қандай қилиб қасамни амалга ошириш мумкин?\nБадр ғазоти келди. Ҳалиги икки болақайлар бу ғазотда Абу Жаҳл қатнашиб, тез орада Расулуллоҳ (соллаллоҳу алайҳи васаллам) билан уришиш учун келишини билдилар. У Расулуллоҳ(соллаллоҳу алайҳи васаллам)ни ҳақоратлаш билан кифояланибгина қолмасдан, балки Мадинагача таъқиб қилиб келди. Унинг биринчи мақсади Расулуллоҳ (соллаллоҳу алайҳи васаллам)ни ўлдириш, у Зотга қарши уришиш ва арабларнинг орасида шарманда қилиш эди. Шунинг учун икки болакай урушга чиқишга қарор қилдилар. Лекин улар ҳали кичкиналар-ку?\nБолалар қиличларини кўтарганларича борадилар ва қарасалар, Абдураҳмон ибн Авф сафларни тартибга солаётган экан. Шунда ўзлари танимаганлари учун Абу Жаҳл ҳақида ундан сўрайдилар. Абдураҳмон ибн Авф ҳам улардан: «У билан нима ишларинг бор, Абу Жаҳлдан нима истайсизлар?» деб сўраqди. Сўнгра у иккисидан ортларига қайтиб кетишларини талаб қилfди.\nЛекин улар Абу Жаҳлнинг Расулуллоҳ (соллаллоҳу алайҳи васаллам)ни ҳақоратлаганини эшитганларини ва улар уни ер юзида яшашга қўйиб қўймасликларини тушунтирfдилар. Шундан сўнг жанг майдонида Абдураҳмон ибн Авф уларга Абу Жаҳлни кўрсатиб беради. Сўнгра улар қиличлари билан унинг олдига бориб, уни ер тишлатиб, ўлдирадилар. Сўнгра иккалалари Расулуллоҳ(соллаллоҳу алайҳи васаллам)нинг ҳузурларига шошганларича келадилар. Расулуллоҳ (соллаллоҳу алайҳи васаллам) «Қай бирингиз уни ўлдирдингиз?» деб сўрайдилар. Уларнинг ҳар бири:«Мен ўлдирдим»,«Мен ўлдирдим» дейишади. Расулуллоҳ (соллаллоҳу алайҳи васаллам):«Қиличларингизни артиб ташламадингларми?» деб сўрайдилар. Улар: «Йўқ», деб жавоб қиладилар. Расулуллоҳ (соллаллоҳу алайҳи васаллам) уларнинг қиличларига разм соладилар ва «Иккингиз уни ўлдирибсизлар», дейдилар.\nБу икки болакай Расулуллоҳ (соллаллоҳу алайҳи васаллам)нинг таҳқирланишларига рози бўлолмадилар. Ҳа, фақатгина Расулуллоҳнинг (соллаллоҳу алайҳи васаллам).\nАгар кимдир Пайғамбарингни ҳақоратлаётганини билиб қолсанг, нима қиласан? Расулуллоҳ (соллаллоҳу алайҳи васаллам)ни қутқаришда сен ҳам иштирок этадиган бошқа бир ечимларни қидириб топишга уриниб кўргин.\nМуоз ва Муоввизнинг Абу Жаҳлга нисбатан қилган ишлари нимага далолат қилади...\nСизнинг хоҳишингиз биз учун амр, эй Аллоҳнинг Расули\nБу Зайд ибн Собит Қуръондан(Ҳижратдан илгари нозил бўлган узун ва қисқа суралардан) ўн еттита сурани ёд олиб, уларни ўрганган етти яшар болакай эди. Ҳали Расулуллоҳ (соллаллоҳу алайҳи васаллам) Мадинага ҳижрат қилмаган эдилар. У Зот Мадинага ҳижрат қилганларида ҳузурларига Зайдни келтиришади. Ўша пайтда ёши ўн бирда эди.\nУлар:« Мана бу бола, эй Расулуллоҳ (соллаллоҳу алайҳи васаллам), Сизга нозил бўлган суралардан ўн еттитасини ёд олган Зайд, дейдилар. Уни эшитиб кўрган Расулуллоҳ (соллаллоҳу алайҳи васаллам) ажабланадилар.Қандай ҳам ажабланмасинлар. Ахир у шижоатли бўлиб, ўзининг қироатини, овозининг яхшилигини ҳамда Қуръонни фасоҳатли тил билан ўқишини Расулуллоҳга намойиш қилишдан ҳаяжонга тушмади. Қандоқ ҳам тортинсин ёки ҳаяжонлансин. Ахир у Аллоҳнинг ҳақ каломини ўқияпти ва бунинг учун у Аллоҳдан буюк мукофот оладику!.\nНабий (алайҳиссалом) унинг ҳифзининг бенуқсонлиги ва қироатдаги маҳоратига қойил қолдилар. Унда илм севгиси, ғайрат ва жиддийликни кўрдилар. Кунлар ўтарди. Бир куни Расулуллоҳ (соллаллоҳу алайҳи васаллам) Зайдга: «Эй Зайд, Мен учун яҳудийларнинг ёзувларини ўргангин. Улар тарафдан менга мактублар келяпти. Мен бу мактублар борасида уларга ишона олмайман», дедилар. Яъни Расулуллоҳ (соллаллоҳу алайҳи васаллам) Мадинага келган пайтларида у ерда яҳудийларнинг бир неча жамоалари яшарди. Ҳечқиси йўқ, улар тинч-омон яшасинлар, бироқ, барибир, ҳар биримиз бошқамизнинг ҳаққини муҳофаза қилиши учун ўртамизда аҳдларнинг мавжуд бўлиши даркор.\nМусулмонлар яхудийлар билан битта шаҳарда яшаб, ҳеч бирлари бошқа бировга зиён етказмас эдилар. Расулуллоҳ (соллаллоҳу алайҳи васаллам) уларга мактублар жўнатар ва улар ҳам Расулуллоҳ(соллаллоҳу алайҳи васаллам)га мактублар ва аҳдномалар жўнатардилар. Бироқ уларнинг мактублари ўзларининг тилларида, яъни ибронийда бўларди. Расулуллоҳ(соллаллоҳу алайҳи васаллам)нинг тиллари эса араб тили бўлиб, яҳудийларнинг тилини билмасдилар. Шунинг учун уларнинг макр ва ёмонликлирдан, хатга бирор нарсани ёзиб, тилда бошқача қилиб тушунтириб беришлари ва бу нарсада мусулмонлар учун ёмонлик бўлишидан хадиксирардилар. У Зот мусулмонлардан бири яҳудийлик тилини ўрганишини истадилар. Лекин ким уни ўрганади? Бу шижоатли, зийрак йигит Зайд бўлақолсин. Лекин у хали жуда ёш-ку. Йўқ, дарҳақиқат, Расулуллоҳ (соллаллоҳу алайҳи васаллам) унда илмга бўлган муҳаббат ва буюк қудратни кўрдилар. Бунинг устига у ўткир фаҳмли ва закий бола эди.\nЛекин айтгин-чи, Зайд нима қилади деб ўйлайсан?\nУ Расулуллоҳ(соллаллоҳу алайҳи васаллам)нинг, буйруқларини амалга оширармикин? Ёки бу нарса дўстларим билан ўйнашдан тўсади, деб ўйлармикан? Зайд ишга ғайрат билан киришди.\nТез орада унинг бу меҳнати ҳар сафар яҳудийлардан элчилар келганида Набий (алайҳиссалом) билан бирга ўтирадиган қилди..\nАгарда сен Зайднинг ўрнида бўлганингда ва Расулуллоҳ (соллаллоҳу алайҳи васаллам) буни сендан талаб қилганларида нима қилардинг?\nАлбатта, Зайд Расулуллоҳ (соллаллоҳу алайҳи васаллам)ни яхши кўради ва у Зотнинг истаклари унинг учун итоат қилиш керак бўлган амрдир.\nЗайд иброний тилни ўрганишда жидду жаҳд қилди. Ярим ой ўтар-ўтмас у тилни ўрганиб олди ва Расулуллоҳ(соллаллоҳу алайҳи васаллам)га келадиган яҳудийлар мактубларини таржима қилиб, Расулуллоҳ(соллаллоҳу алайҳи васаллам)нинг яҳудийларга юборадиган номаларини ёзиб берадиган бўлди.\nЗайднинг ҳолатини тасаввур қилиб кўргин-чи: у Расулуллоҳ (соллаллоҳу алайҳи васаллам)нинг ёнларида ўтирибди. Расулуллоҳ (соллаллоҳу алайҳи васаллам) эса бирор муаммо борасида яҳудийлар билан нима тўхтамга келиш кераклиги ҳақида саҳобаларга маслаҳат солмоқдалар. Саҳобалар Расулуллоҳ (соллаллоҳу алайҳи васаллам)га маслаҳат берар, ва ул Зот эса:«Эй Зайд, бундай, бундай, деб ёзгин», дердилар. Зайднинг Набий (соллаллоҳу алайҳи васаллам)га бўлган муҳаббати қандай эди? Ҳаттоки у Зот Зайддаги серҳаракатликни кўриб унга:« Эй Зайд, Сурёний тилини ҳам биласанми?» дедилар. (У ўша асрда бор бўлган тил эди). Зайд уларга жавобан:« Уни ўрганаман, эй Аллоҳнинг Расули», деди. Зайд кетиб Сурёний тилини бир ойдан оз муддатда ўрганиб келади.\nЗайднинг кўзга кўринган қобилияти, илмга бўлган муҳаббати ва заковати учун Расулуллоҳ (соллаллоҳу алайҳи васаллам) уни Қуръондан нозил бўлган оятларни ёзиш учун танладилар. Шунинг учун Зайд Набий (алайҳиссалом)нинг замонларида ваҳийни ёзарди. Расулуллоҳ (соллаллоҳу алайҳи васаллам)нинг вафотларидан сўнг эса кўп сонли саҳобалар билан мусҳафни жам қилишда масъул бўлди.\nЗайд ибн Собит, айтади:« Расулуллоҳ (соллаллоҳу алайҳи васаллам) менга бюурган эдилар ҳамки, мен яҳуд ёзувини ўргандим. У киши менга:«Аллоҳга қасамки, мен нома ёзишда яҳудларга ишонмайман, дедилар. Мен уни ўрганишга киришдим. Ярим ой ўтар-ўтмас, мен у тилни тўла билиб олдим. Агар улар нома ёздирсалар, мен уларга ёзиб берардим ва агарда Расулуллоҳ (соллаллоҳу алайҳи васаллам)га нома келса, мен уларга ўқиб берардим. (Абу Довуднинг сунанлари, илм китоби, ҳасан, саҳиҳ ҳадис).\nДунё ва охират дўстлиги\nУ ёш болакай Абу Мусъаб, Расулуллоҳни (соллаллоҳу алайҳи васаллам) яхши кўрадиган бола. У Расулуллоҳ (соллаллоҳу алайҳи васаллам) улфат ва дўст бўлмаган барча саодат ноқис бўлишини билди. Ҳаттоки болакай ўзини жаннатда тасаввур қилар ва Расулуллоҳ (соллаллоҳу алайҳи васаллам)ни у ерда кўра олмаслигидан қўрқарди.\nАбу Мусъаб: «Эй Аллоҳнинг Расули, Аллоҳга мен учун дуо қилинг, У мени жаннатда Сиз билан бирга қилсин», деди.\nРасулуллоҳ (соллаллоҳу алайҳи васаллам): «Буни сенга ким ўргатди?» дедилар. Мен эса:«Ҳеч ким», деб жавоб қилдим.\nРасулуллоҳ (соллаллоҳу алайҳи васаллам):«Шундай дуо қиламан», деб айтдилар ва мен жўнаб кетаётганимда у Зот мени чақирдилар ва:« Ўзинг ҳаққингда саждани кўпайтириш билан менга ёрдам қилгин», дедилар.\nРасулуллоҳ (соллаллоҳу алайҳи васаллам)нинг: «Ким сенга буни ўргатди?» деган саволлари, яъни бу бола кичкина бўлиб, бундай сўзни қаердан топиб айтаяпти? Лекин кўринишидан Расулуллоҳ (соллаллоҳу алайҳи васаллам)га бўлган муҳаббат боланинг қалбидан макон опиб, унинг қалбини тўлдиргани маълум бўлмоқда. У саодатни Расулуллоҳ (соллаллоҳу алайҳи васаллам)сиз тасаввур эта олмаяпти.\nСизлар-чи, эй суюклиларим. Жаннатда у киши билан дўст бўлишни орзу қиляпсизларми? Сиз ўзингизнинг қасрингизни у кишининг қасрлари билан ёнма-ён бўлишини орзу қиляпсизми? Сиз у кишини зиёрат қилишни ва у киши ҳам сизни зиёрат қилишларини ва у кишини чақиришингизни ва у киши ҳам сизни чақиришларини орзу қилмоқдамисиз?\nУндай бўлса болакайга васият қилинган нарсаларни сиз ҳам қилинг. Аллоҳ азза ва жаллага кўпроқ сажда қилиб, намозда бардавом бўлинг!\n Бу ҳадисни Бухорий сунанларида ривоят қилганлар, ровийлари саҳиҳ.\n«ҲУББУН НАБИЙ» (2)\n«ҲУББУН НАБИЙ» (4)\nУстозим, сизга демоқчи бўлганларим....\nУстозим, сизга демоқчи бўлганларим.... Муҳтарам Устозим Бугун сизни эсладим... аслида сизни унутганим ҳам йўқ. Ҳаётимнинг ҳар бир лаҳзасида, ҳар бир онида давоми...\n04:18 / 03.10.2017 2878\nМенинг Рамазондаги режаларим Мен сизларга ҳар йилги Рамазонда амал қиладиган оддий бир режамни баҳам кўрмоқчиман. Мен бу йилги Рамазонда давоми...\n02:42 / 10.11.2016 1872\nМеҳмон мибари Дилфуза КОМИЛ РУҲАН НОҚИСЛИК ФОЖЕАСИ ёхуд «АҲМОҚ ПУМА» СИНДРОМИ Ҳаётимизни, турмушимизни рангсизлаштираётган жуда кўпчиликнинг оиласини давоми...\n10:00 / 27.11.2019 1154\nҚадимги замонда бир ёмон табиатли савдогар бозорда айланиб юриб, ичига саккиз юз тилла танга солинган ҳамёнини йўқотиб қўйди. Ўнгга, чапга зир югуриб ҳамёнини давоми...\n22:41 / 23.01.2017 1779\n23:26 / 11 май 933\n11:17 / 14.01.2020 110478


ZAMIN.UZ / Дунё / 25 Ноябр 2015 года436\nБу велосипед сайрга чиққанда полициянинг йўл ҳаракатини тўхтатишига ва тўхтатиб қўйилган автомобиллардан йўлни озод қилишига тўғри келади. Чунки бу велосипеднинг узунлиги 35,79 метрни ташкил этади, деб хабар беради National Geographic. Гиннеснинг Рекордлар китобига мувофиқ, ушбу велосипед узунлиги 30,4 метрни ташкил этувчи энг узун лимузин автомобилидан ҳам узунроқдир. Велосипед Mijl Van Mares Werkploeg номли нидерландиялик велосипедчилар гуруҳи томонидан яратилган. Уни яратишда концерт залларини ёритиш ускуналарини ўрнатиш учун мўлжалланган алюмин конструкциядан фойдаланилган. Гиннеснинг Рекордлар китобига кириши учун у икки талабга жавоб бериши лозим эди: фақат иккита ғилдиракка эга бўлиши ҳамда ҳаракатланиш имкониятининг мавжудлиги. Транспорт воситаси жуда узун бўлганлигидан, уни икки киши бошқаришига тўғри келади. Улардан бири одатий рулни бошқарса, иккинчиси орқадаги педални айлантиради. Велосипедга мотоциклнинг ғилдираклари ўрнатилган. Манба: Daryo.uz\nЎқишни тавсия қиламиз Эфиопия авиакомпанияси биринчи марта фақат аёллардан иборат экипаж билан тўлиқ рейсни амалга оширди (фото)\nЛэмпард Гиннесснинг рекордлар китобига кирди!\n18:50 / 04-09-2015


Петербургдан 220 мухожир Хоразмга олиб келинди. Ростов-Дондан Тошкентга 8 сентябрда поезд йўлга чиқади\n21 октябр 2020, Тошкент вақти: 04:16\nЧегарада тўпланиб қолган ўзбекистонликлар чодир шаҳарчада яшамоқда.\nСанкт-Петербургдан Урганчга 8 сентябрь куни махсус чартер рейс орқали 220 нафар ўзбекистонлик олиб келинди. Бу ҳақда Хоразм вилояти Транспорт бошқармаси матбуот хизмати маълум қилди.\nХориждан қайтганлар 10 кундан кам бўлмаган муддатга карантин марказларига жойлаштирилди.\nХабарда таъкидланишича, Хоразмдан Москва ва Санкт-Петербургга тўртта чартер рейси уюштирилган ва жами 840 нафар ўзбекистонлик олиб келинган.\nАйни пайтда 8 сентябрь куни Ростов-Дондан ҳам 940қа яқин ўзбекистонлик йўловчидан иборат поезд Тошкентга қараб йўлга чиқиши кутилмоқда.\nЎзбекистоннинг Ростов-Дондаги бош консули Рустам Курганбаев яқин орада Ростов-Дондан яна 3 мингга яқин ўзбекистонлик ватанига жўнатилишини билдирди. Унга кўра, шу кунгача Ўзбекистонга олти авиарейс ва икки поезд жўнатилган.\nОзодлик радиоси 7 сентябрда Ўзбекистонга қайтиш учун Қозоғистон йўл беришини кутиб, Самара область, Кинель шаҳри яқинида 3-4 минг ўзбекистонлик тўпланиб қолганини хабар қилди.\nЎзбекистон Транспорт вазирлиги август ойида Россия-Қозоғистон чегарасидан ўтолмай Оренбург ва Самара вилоятларида тўпланиб қолган ўзбекистонликларни ватанига қайтариш жараёни бошлангани ҳақда хабар қилган эди.


Ўзбекистон президенти Хитой раҳбари билан учрашув ўтказди – Газета.uz\nШавкат Мирзиёев Циндаода ШҲТ саммити доирасида ХХР раиси Си Цзиньпин билан учрашди.\n9 июн 2018, 16:46 Сиёсат\nЎзбекистон президенти Шавкат Мирзиёев Циндаода ўтаётган ШҲТ саммити доирасида Хитой Халқ Республикаси Раиси Си Цзиньпин билан учрашди. Бу ҳақда давлат раҳбари матбуот хизмати хабар қилди.\nДавлат раҳбари ШҲТ доирасида муваффақиятли раислик ва Циндао саммити юқори даражада ташкиллаштирилгани билан Хитой раҳбарини табриклади.\nМамлакатда Хитой капитали иштирокида 700 дан зиёд корхона, қатор компаниялар ваколатхоналари очилган. Ўзаро ҳамкорликда саноат, юқори технологиялар, нефть-газ, кимё, транспорт ва логистика, тўқимачилик, қишлоқ хўжалиги каби соҳаларда қатор лойиҳалар амалга оширилмоқда.\nУчрашувда Ўзбекистон — Хитой ҳамкорлигининг бугунги ҳолати атрофлича таҳлил қилинди. Иқтисодиёт, савдо, инвестиция, транспорт коммуникациялари, юқори технологиялар ва бошқа соҳалардаги ҳамкорликни янада ривожлантириш масалалари муҳокама этилди. Ушбу ҳамкорликни янада кенгайтириш ва чуқурлашритишга икки мамлакатлар ўртасида ҳудудлараро алоқаларни ривожлантириш муҳимлиги алоҳида қайд этилди.\nШунингдек, БМТ, ШҲТ ва бошқа ташкилотлар доирасидаги ҳамкорлик, минтақавий ва халқаро аҳамиятга молик долзарб масалалар муҳокама қилинди.\nМамлакатлар ва халқлар фаровонлиги йўлида Ўзбекистон Республикаси билан Хитой Халқ Республикаси ўртасидаги кенг кўламли стратегик шерикчилик ва ўзаро манфаатли ҳамкорликни янада кенгайтириш ва мустаҳкамлашга тайёр эканлиги қайд этилди.\n«Газета.uz» 1 181\nЧирчиқда ишчилар ўз иш ҳақлари тўланмагани учун намойишга чиқишди


Зеленский Ийди Қурбон ва Ийди Рамазонни Украинада давлат байрамига айлантиришга сўз берди\nУкраина президенти Володимир Зеленский қрим татарлар лидерлари билан учрашув чоғида, Киев, 2020 йил 18 майи.\nУкраина президенти Володимир Зеленский 18 май куни Қрим-татар халқи лидерлари билан учрашиб, қатлиот қурбонларини хотирлаш куни муносабати билан уларга ҳамдардлик изҳор қилди. Бундан ташқари, у Ийди Қурбон ва Ийди Рамазонга тез орада Украинада давлатнинг диний байрамлари мақоми берилишини ваъда қилди. Бу ҳақда Украина президенти матбуот хизмати маълум қилди.\nБундан 76 йил муқаддам – 1944 йил 18 майида Иосиф Сталин қарори билан қрим татарларининг ҳаммаси мажбуран яриморолдан депортация қилиниб, ҳайвон юкланадиган вагонларда Марказий Осиёга йўлланганди.\nЙўлда минглаб одам оламдан ўтган, бадарға қилинганларнинг учдан бири эса манзилга етиб келганларидан кейин вафот этганлар. НКВДнинг Сталин номига жўнатилган телеграммасида 180 мингдан зиёд одам Қримдан депортация қилингани ҳақида қайд этилади, бироқ, Қрим татарлари миллий ҳаракати маълумотига кўра, яриморолдан жами 420 мингдан зиёд одам бадарға қилинган.\n“Ҳаммамиз депортация қрим татар халқининг, Украина халқининг, юртимизнинг энг мудҳиш фожиаларидан бири эканини яхши англаймиз. Қрим татарларнинг юз минглаб оиласи туғилган тупроғидан жабран қувилган. Ўтганлар ёди қалбимизда абадий қолади”, деган Зеленский учрашувда.\nУнинг айтишича, тарихнинг бу фожиали саҳифалари ҳақида украиналик болалар билиши “жуда муҳим”.\n“Биз ҳар бир киши ўзини Украина ватандоши ўлароқ ҳис қиладиган давлат қурмоқчимиз. Мен ҳар қандай одам, тарих ва ўз халқи анъаналарини унутмаган ҳолда, ўзини тўлақонли ватандош сифатида ҳис қилишини истардим. Биз сизларни фақат сўзда эмас, амалда, қонун даражасида дастаклашни хоҳлаймиз”, дея таъкидлаган Зеленский.


ЎзА - Карим БАҲРИЕВ: шоли далалари ва математика\n13.07.2019 19:14:18 Чоп этиш версияси\nКарим БАҲРИЕВ: шоли далалари ва математика\n1. Шарқдан... ҳикоя\nАгар Гонконгдан мамлакат ичкарисига томон юрилса ва Чжуцзян дарёсининг кенг ҳосилдор водийсига чиқилса, Хитойнинг жануби аввал қандай кўринганини осон тасаввур қилиш мумкин. Чжуцзян — Жанубий Хитойнинг Амударёсидир, бу кенгайиб, буралиб оқадиган дарё ўз сувларини ҳосилдор ерларга олиб боради. Токим Хитойда ишлаб чиқариш ривожлангунча Чжуцзян қирғоқларида ястанган балчиқ ерларга фақат шоли экилган.\nШарқда шоли кўп минг йиллардан бери етиштирилади. Жанубий осиёнинг барча мамлакатлари – Япония, Корея, Сингапур, Тайван шоли етиштириш усулларини Хитойдан ўзлаштириб олишган. Йилдан йилга, қадим замонлардан бери бутун Осиёнинг деҳқонлари ерга ишлов беришнинг битта машаққатли шакли билан машғулдирлар.\nБуғдой далаларидан фарқли ўлароқ, шоли далалари тозаланмайди, улар “барпо этилади”. Дарахтлар ва буталарни қўпориш, тошларни йиғиштириш ва далани шудгор қилишнинг ўзи етарли эмас. Шоли далалари тоғ ёнбағирларида жимжимадор ўйиқларнинг поғонали шаршараси шаклида ўйилади ёки ботқоқликлар ва дарё ёнларида тер тўкиб барпо этилади.Шоли далалари суғорилади, шунинг учун уларни кўтармалар, дамбалар ўраб туриши керак. Далаларни яқин атрофдаги сув манбалари билан улайдиган каналлар қазилиши лозим ҳамда тўғончаларда экинлар учун зарур сувни сақлаб туриш учун тўсиқлар, қопқоқчалар ясалиши зарур.\nДаланинг ўзи лойдан иборат йўғон қатламга эга бўлиши шарт, акс ҳолда сув дарҳол ерга сингиб кетади. Лойга шоли экиб бўлмайди, демак, унинг устига қалин қилиб балчиқ ётқизилиши лозим. Лой қатлами ўта текис бўлиши шарт, акс ҳолда сув даланинг у четидан бу четига оқиб кетади ва экиннинг бир қисми сув остида қолади, бошқа томони сувсизликдан қурийди. Шолини доимо озиқлантириб туриш лозим. Бунинг ўзи ҳам санъат. Деҳқонлар анъанавий тарзда органик чиқиндилардан ва куйдирилган гўнгдан, дарё балчиғидан ёки наша ўсимлигидан фойдаланганлар.Озуқани ўз вақтида ва эҳтиёт бўлиб қўллаш керак, унинг ортиқчаси ҳам, етишмай қолиши ҳам зарарлидир.\nШоли экиш пайти келганда, деҳқонлар шолининг ҳосилдорлиги, тезпишарлиги ёки қурғоқчиликка чидамлилиги билан фарқланадиган юзлаб навларидан танлаб олишлари мумкин. Ҳосилсиз қолмаслик учун деҳқонлар бир вақтнинг ўзида бир неча навларни экишади ва, бунинг устига, ҳар йили турлича таркибда алмашлаб экишади. Шоли донини ўстириб, кейин уларнинг ёш кўчатларни ерга текис қатор қилиб 15 сантиметр оралиқда экишади ҳамда ҳаққоний ғамхўрлик билан парваришлайди.\nУларни қўлда, ҳар куни ва тиришқоқлик билан ўтоқ қилиш зарур, чунки бошқа ўсимликлар ёш мурғак кўчатларни сиқиб қўйиши мумкин.Баъзида ҳар бир кўчатга алоҳида бамбукдан бўлган тароқ билан ишлов берилади. Шу тариқа зараркунанда ҳашаротлар йўқ қилинади. Айни пайтда деҳқонлар мунтазам ва кўп марта сув даражасини текшириб туришлари ва сув қуёш нури остида қизиб кетмаслигини кузатишлари керак. Шоли бошоқлари пишганидан сўнг, деҳқонлар барча дўстлари ва қариндошларини чақириб битта аҳил жамоа бўлиб, ҳосилни тезда йиғиштириб олишади. Чунки унинг ўрнига иккинчи бор шолини экишлари ва қиш келгунича яна бир ҳосил олишлари зарур.\nЖанубий Осиёда нонуштага конжи – оқ гуручдан бўлган сутчўп салатли бўтқа, ниш урган бамбук кўчати ва балиқдан бўлган паштетни тановул қилишади. Тушликка ҳам конжи тановул этилади. Кечки овқатга ҳам гуручни қайла билан ейилади. Гуруч бозорларда сотилади ва топилган пулга қолган зарур нарсалар харид қилинади. Гуруч бойлик ва мартабанинг мезони ҳисобланади. У ҳар бир куннинг ҳар бир иш сонияларини белгилайди.\n2. Ғарбдан таҳлил\nАмерикалик олимлар билиб қолдиларки, осиёликлар математикани яхши ўзлаштирадилар. Хитойлик, ЖанубийКореялик ва Япониялик талабалар, шунингдек бу мамлакатлардан яқинда келган иммигрантларнинг болалари ғарблик тенгдошларига нисбатан математикани осон ва тез ўзлаштирадилар. Математикада осиёликлар шубҳасиз биринчилардан, уларнинг мувафаққияти муқаррар жуда кўплаб тадқиқотчилар жавоб беришга уринган саволга жавобни талаб қилади. Нима учун шундай?\nМатематикадан истеъдодлилик илдизларини ахтарганда, одатда интеллектга мурожаат қилишади. Биз ғайришуурий тарзда шунга ишонамиз: мураккаб ҳисоб-китоблар ва олий математика буюк ақлни талаб қилади. Мана, шунинг учун биз осиёликларнинг математикага қобилияти кучлилигини уларда қандайдир туғма когнитив устуворлик борлиги туфайли деб тахмин қилишга уринамиз. Бироқ бу унақа эмас. Математика бўйича истеъдод фақат когнитив қобилиятларга боғлиқ эмас. У кўп жиҳатдан маданият билан боғлиқдир.\nСтанислас Дехэйннинг “Рақам ҳиссиёти” (Number Sense) асарида бу ҳақда шундай ёзилади: “Хитойларнинг рақамларни англатувчи сўзлари жуда қисқа. Уларнинг аксариятини чорак сония ичида талаффуз қилиш мумкин (мисол учун, 4 — бу „си“, 7 — „ки“). Инглизча эквивалентлари узунроқ: “four” ва “seven”. Уларни талаффуз қилишга учдан бир сония вақт кетади. Сўзларнинг узунлигидаги таъкидланган фарқ, аёнки, инглиз тилида гапирадиганлар ва хитой тилида гапирадиганлар хотирасининг ўзига хосликларини тушунтиради. Валлийча, инглизча, арабча, хитойча ва иврит сингари ҳар хил турдаги тилларда рақамларни талаффуз қилишга сарфланадиган вақт ва тил соҳибларининг хотираси ҳажми ўртасида такрорланадиган нисбат кузатилади. Мазкур мезон бўйича хитой тилининг кантон шеваси биринчи ўринга чиқади, унинг қисқалиги туфайли Гонкон аҳолиси ўзларининг рақамларини эслаб қолиш бўйича ноёб хотиралари билан мақтанишлари мумкин”.\nЙигирмадан юқори сонларни ясашда инглизлар ўнликларни биринчи ўринга ва бирликларни иккинчи ўринга қўяди: “twenty оnе” (йигирма бир), “twenty two” (йигирма икки). Бироқ ўн бирдан то ўн тўққизгача бўлган сонлар бошқача ясалади. Аввал “бирликлар келади”, кейин “ўнликлар” келади: “fourteen”, “seventeen”, “eighteen”. Бу ғалати эмасми? Хитой, япон ва корейс, туркий тилларда ҳаммаси бунақа эмас. Уларнинг ҳисоб тизими мантиқийлиги билан ажралиб туради. Ўн бир – бу ўн-бир, ўн икки – ўн-икки, йигирма тўрт – икки ўну тўрт ва ҳоказо.\nБу тафовут осиёлик болаларга иккита устуворлик беради. Биринчидан, улар жуда эрта санашни ўрганадилар. Тўрт ёшли осиё боласи 40 гача санай олади. Америка болалари бу ёшда 15гача санай оладилар, фақат беш ёшда улар 40 гача санашлари мумкин. Бошқача айтганда, мазкур асосий математик кўникмада америкалик болалар осиёлик тенгдошларидан аллақачон бир йилга орқада қоладилар.\nИккинчидан, осиёлик болаларга асосий арифметик амалларни, масалан, қўшишни бажариш осонроқ. Етти ёшли инглиз боласидан миясида ўттиз еттига йигирма иккини қўшишни сўранг. У аввал сўзларни сонларга айлантиради (37 + 22) ва фақат кейин қўшишни амалга оширади: 2 плюс 7 тенг тўққиз, 30 плюс 20 тенг 50, биргаликда 59 чиқади. Осиёлик болани уч ўнлик етти ва икки ўнлик иккини қўшишни сўрасангиз унинг миясида аллақачон сўзларнинг ўзидаёқ жамланган тайёр ечим: беш ўнлик тўққиз пайдо бўлади.\n“Осиё ҳисоблаш тизими шаффофдир, — дейди Осиё ва Ғарб ўртасидаги фарқларни ўрганиш билан шуғулланадиган Шимолий-Ғарбий университет психологи Карен Фьюзон. – Ўйлайманки, бу математикани ўрганишда буткул бошқача ёндошувни шарт қилиб қўяди. Қуруқ ёдлаш мантиғи англашга имкон берадиган тизим билан алмашади. Мен бу тизимнинг оқилона эканини тушунаман. Касрлар билан ишларканмиз, биз бешдан уч деймиз. Хитойликлар бевосита шундай дейишади: “беш қисмдан учтасини олинг”. Тушунча даражасида мазкур тил шакли сизга дарҳол каср нима эканини тушунтиради ва сурат ҳамда махражнинг ўзаро нисбати қандайлигини англатади”.\nФьюзоннинг фикрича, бизга, катталарга, у қадар салмоқли кўринмаган бу фарқлар математика алифбосини ўрганаётган олти, етти ва саккиз ёшли болалар учун жуда катта аҳамиятга эгадир. Ғарб мактабининг ўқувчиларида математикага нисбатан ўсиб бораётган нафрат илк бор учинчи ёки тўртинчи синфда пайдо бўлади, тахмин қилиш мумкинки, майли қисман бўлса-да, бунинг сабаби математикада маъно ва мантиқнинг йўқлигидадир. Унинг лингвистик тизими жуда ҳам ҳайбатли, асосий қоидалари эса ғайриихтиёрий ва чалкашдир.\nОсиёлик болалар бундай машғулотлардан озоддирлар. Улар мияларида кўпроқ сонларни ушлаб қола оладилар, арифметик ҳисобларни тезроқ амалга оширадилар, уларнинг тилларида касрлар берилган сўз шакллари эса касрларнинг ички моҳиятига мувофиқ келади. Эҳтимол, бу ҳолат уларда математикага муҳаббатни уйғотади; эҳтимол, бу математикага бироз катта муҳаббат уларни тиришқоқлик билан шуғулланишга, кўпроқ дарсларда қатнашишга ва уй вазифаларини оғринмасдан бажаришга ундайди ва ҳоказо. Боши ва охири йўқ айлана ҳосил бўлади. Математикага нисбатан уларда тайёр устуворлик бор, бу устуворлик алоҳида олинган осиёлик боланинг интеллектига боғлиқ эмас. Шунчаки уларнинг тиллари муайян турдаги интеллектуал жумбоқларни ечишга мослашган. Бу шарқнинг маданий меросидир.\n3.Алгебра (Ал-жабр) ва шоли далалари\nАмерикалик олим ва ёзувчи Малком Гладуэлл эътиборни шоли далаларига қаратади. Агар математик қобилиятларга шоли етиштириш таъсирида шаклланган маданиятга дахлдорлик таъсир кўрсатган бўлса-чи?\nШоли далаларига қарасанг – фақат энг ўртасида туриш керак. Унинг ўлчами ҳаммада катта таассурот қолдиради. У жуда кичкинадир. Шоли майдонининг ўлчами, қоида тариқасида, гектарнинг ўн бешдан биридир. Бу меҳмонхонадаги битта хонасининг ўлчамидир. Одатий осиёлик шоли даласининг ўлчами йигирма сотихдан ортиқ бўлмайди.\nҒарбнинг агромаданияти автоматлаштиришга талпинади. Агар ғарб фермери ўз меҳнатининг самарадорлигини ошираман ёки ҳосилни кўпайтираман деса, у кўпроқ ва кўпроқ янги технологик аслаҳаларни жорий этади, қўл меҳнатини механик меҳнатга алмаштиради. Бироқ Шарқда деҳқонлар вақтни оқилона тақсимлаш ва саводли қарорлар чиқариш ҳисобидан ҳосилдорликни оширганлар. Антрополог Франческа Брей айтганидай, шоли агромаданияти “маҳоратга асосланган”: агар сиз далани янада синчковлик билан ўтоқ қила олсангиз, тўғри ўғит беришни ўргансангиз, сув даражасини тез-тез текшириб турсангиз, лой қатламини нафисроқ текисласангиз ва ҳар бир квадрат сантиметр ердан унумли фойдалансангиз, янада бой ҳосил оласиз. Шунинг учун шоли етиштирадиган инсонлар бошқа қишлоқ хўжалиги турлари билан машғулларга қараганда ҳамиша кўпроқ меҳнат қилганларидан ҳайратланмаса ҳам бўлади.\nШарқда қишда ҳам тиним бўлмаган. Қуруқ даласиз мавсумга тўғри келган қисқагина дам олиш вақти – ноябрдан февралгача ҳам бошқа кўплаб ишлар билан тўлган. Дарахт новдасидан саватчалар ва бош кийимини тўқиш ва бозорда сотиш керак. Шоли даласидаги кўтармаларни тузатиш, уйни таъмирлаш зарур. Ўғилларини яқин қишлоқдаги қариндошларга ишлаш учун жўнатиш лозим... Баҳор келиши билан эса сиз яна тонгдан далага чиқишингиз керак. Маккажўхори ёки буғдой билан таққослаганда шоли етиштириш 20 марта кўпроқ ҳаракатни сарфлашни талаб қилади! Айрим ҳисоб-китобларга кўра, осиёлик шоликор деҳқон бир йилда қарийб 3000 соат ишлайди.\nБир дақиқа у қандай ҳаёт кечирганини ўйланг. Уч минг соат ишлаш – бу инсон учун улкан, баҳайбат юкдир. Бунинг устига унинг аксарият қисми тик ёқда, эгилиб, қуёш нурининг тиғида шоли майдонини ўтоқ қилиб ўтади.\nУнга таскин берадиган ягона нарса бу ишнинг табиатидир. Биринчидан, шоли етиштиришда сарф қилинган куч-қувват билан олинадиган мукофот ўртасида бевосита алоқадорлик мавжуд. Далада қанчалик тиришқоқлик билан меҳнат қилсангиз, ҳосилингиз шунча мўл-кўл бўлади. Иккинчидан, бу мураккаб жараён. Деҳқон нафақат шунчаки ўйламасдан баҳорда дон сепиб, кузда ўриб оладиган одам эмас. Аслида у оилавий пудрат фаолиятини мувофиқлаштирувчи, уруғ танлашда шубҳаларни енгиб ўтувчи, мураккаб ирригация тизимини барпо этувчи ва унинг ишлашини кузатувчи, илк ҳосилни йиғиб-териб олишни бошқарувчи ва бир пайтда иккинчи экиш учун далани тайёрловчи инсондир.\nБироқ энг муҳими, бу иш деҳқонга мустақиллик ато этади. Шоли етиштириш жуда кўп билим ва маҳорат талаб қилади, бунда ер эгалари деҳқонлардан қарор топган ижара ҳақини йиғиб оладиган вазият юзага келди ва деҳқонларга қолган ишларни ўзлари билганича олиб бориш имкони берилди.\nШоли етиштириш жараёни нафақат ноёб меҳнатсеварликни, балким улкан синчковликни ҳам талаб қилади, – деб ҳикоя қилади тарихчи Кеннет Померанц. – Далани суғоришдан олдин идеал даражада текислаш ўта муҳимдир. Сувнинг даражасидаги заррача номутаносиблик ҳосилдорликка салбий таъсир кўрсатади. Сув далада муайян вақт мобайнида туриши лозим. Уруғларни бир хил масофада экиш билан уларнинг тартибсиз сепилиши ўртасида катта фарқ бор. Сиз шунчаки уруғни март ўртасида ерга сепиб, ой охирида ёмғир ёғиб қолар деб ишонч билан кутиб ўтиролмайсиз. Мутлақо ҳамма жараёнлар назорат остида бўлиши лозим.\nБу осиёликларнинг меҳнаткашлик маданияти борасидаги муҳим фикрлар эмас. Сизга исталган европа ва Америка коллежларида тасдиқлашлари мумкин, осиёлик талабалар кутубхонадан ҳаммадан кейин кетадилар. Бу айб эмас, ахир меҳнатга ишониш – гўзал ахлоқдир.\nМувафаққияти инсонлар қўл қовуштириб ўтирмайдилар, шунинг учун шоли далаларида шаклланган маданият ерда ишлаган барча инсонларга машаққатлар ва қашшоқликнинг моҳиятини кўрсата олган доҳиёна маданиятдир. Бу сабоқлар осиёликларга кўплаб соҳаларда яхши хизмат кўрсатган, бироқ энг кўп фойдаси теккан соҳа математикадир.\n4. Математик – қайта-қайта уринишдан қўрқмайдиган одам\nКўпинча биз математик истеъдодни туғма қобилият деб ҳисоблаймиз. У ё бўлади, ё бўлмайди. Бироқ истеъдод қобилиятлар биланэмас, кўпроқ муносабат билан боғлиқдир. Математикани қайта-қайта уринишдан қўрқмайдиган одам ўзлаштиради. Мувафаққият тиришқоқликдан, қайсарликдан ва бошқалар 30 сонияда ташлаб кетадиган масалани 22 дақиқа давомида ечишга тайёрликдан ҳосил бўлади.\nМеҳнаткашлик ор-номус маданияти каби чуқур илдиз отган маданий хулқ-атвор бўлган мамлакатни тасаввур қилинг. Бу мамлакатнинг аҳолиси математикага қобилиятли бўлиши аниқдир.\nДунёда таълим ходимларининг халқаро гуруҳи ҳар тўрт йилда бир марта математика ва табиий фанлар бўйича ҳар томонлама тестларни ўтказади, мазкур тестларда бутун дунёдан келган бошланғич ва ўрта мактабларнинг ўқувчилари иштирок этадилар. Бу тестлар TIMMS (Халқаро математика ва табиий-илмий таълимдаги тенденциялар) деб аталади, уларнинг мақсади –турли мамлакатларнинг академик ютуқларини қиёслашдир. TIMMS тестларини топширишда ўқувчиларга энг турли-туман саволларни жамлаган сўровномани тўлдириш таклиф этилади: бу саволлар орқали уларнинг математикага муносабатлари, уларнинг ота-оналари таълим даражаси, дўстлари ва ҳоказолар аниқланади. 120 банддан иборат бу анкета-сўровнома шу қадар зерикарли ва батафсилки, кўпинча унинг 10та, 20та саволлари жавобсиз қолади... Агар анкета бўйича тест натижалари ва ажратиш натижалари қиёсланса, улар деярли тўла бир-бирига мос келади. Бошқача айтганда, узоқ вақт диққатини жамлаб ўтира оладиган ва туганмас сўровноманинг саволларга сабр билан жавоб бера оладиган талабалар математик масалаларни ҳам бошқалардан кўра яхшироқ ечадилар. Бу факт Пенсилвания университетининг тадқиқотчиси Эрлинг Боу томонидан аниқланган.\nШундай қилиб, математикада қайси мамлакатлар энг кучли? Бу гал ҳам сиз мен гапни қаёққа бураётганимни тушунгандирсиз. 2003 йилда TIMMS тестлари бўйича саккизинчи синфлар орасида етакчилар бешталигига Сингапур, Корея, Гонконг, Хитой (Тайбэй) ва Япония кирган. 1999 йилда саккизинчи синфлар учун тестлар бўйича етакчилар бешлигига Сингапур, Корея, Гонконг, Хитой (Тайбэй) ва Япония кирган, 1995 йилда эса – Сингапур, Корея, Япония, Гонконг ва Бельгия етакчилик қилган. Сингапур, Корея, Гонконг, Хитой, Японияни - Осиёни, шубҳасиз, шоли етиштириш ва мазмунли меҳнат таъсирида шаклланган маданият бирлаштиради.\nБуларнинг барисини мулоҳаза қилиб хаёлимга бир ўй келди: Алгебранинг – “Ал-жабр”дан, буюк математик аждодимиз Хоразмдан экани бежиз эмасдир, юртимизда айнан шу ерда шоли экилади ва шоли маданияти шакллангандир.\nМалколм Гладуэллнинг “Outliers: The Story of Success”\n(“Уддабуронлар ва ландовурлар”) асари асосида тайёрланди


Ўзбекистон Президенти Саудия Арабистони делегациясини қабул (...)\nЎзбекистон Президенти Шавкат Мирзиёев бугун биринчи Тошкент халқаро инвестиция форуми доирасида мамлакатимизда бўлиб турган Саудия Арабистони Подшоҳлиги инвестициялар вазири Холид ал-Фалиҳ бошчилигидаги делегацияни қабул қилди, деб хабар бермоқда «Дунё» АА мухбири.\nДавлатимиз раҳбари матбуот хизмати маълумотига кўра, Холид ал-Фалиҳ Ўзбекистон Президентига самимий қабул учун миннатдорлик билдириб, Саудия Арабистони Подшоҳи Салмон ол-Сауд ва Валиаҳд шаҳзодаси Муҳаммад ол-Сауднинг саломи ва энг эзгу тилакларини етказди.\nСуҳбат чоғида кўп қиррали Ўзбекистон-Саудия муносабатларини янада ривожлантириш масалалари кўриб чиқилди.\nДавлатимиз раҳбари икки томонлама ҳамкорлик жадал ривожланиб бораётгани, йирик инвестиция лойиҳалари, энг аввало энергетика соҳасида илгари сурилаётганини юқори баҳолади.\n«ACWA Power» корпорацияси мамлакатимизнинг турли ҳудудларида энергетика инфратузилмасини модернизация қилиш ва “яшил” энергетикани ривожлантириш бўйича умумий қиймати 2,7 миллиард долларлик лойиҳаларни илгари суришга ҳисса қўшаётгани алоҳида қайд этилди.\nБундан ташқари, Саудия тараққиёт фонди иштирокида ижтимоий аҳамиятга эга қатор лойиҳалар амалга оширилмоқда.\n«Йўл харитаси» асосида нефть-газ, газ-кимё ва кимё тармоқлари, тоғ-кон саноати, қишлоқ хўжалиги, соғлиқни сақлаш ва фармацевтика ҳамда бошқа устувор йўналишларда истиқболли инвестиция лойиҳаларини тайёрлаш ва амалга оширишга алоҳида эътибор қаратилди.


Танага битилган «мактублар»\n17:05 / 02.03.2017\n...Илтимос, раҳмингиз келсин. Баданим илма-тешик бўлиб, зирқираб оғрияпти... Бу оҳ-воҳлар қаердан келаётганига ҳайрон бўлиб, атрофга разм соламан. Бирор шарпа кўринмайди. Инграган овоз яна такрорланади...\nУлкан чинор дарахти савлат тўкиб турибди. Ердан то қўл етар нуқтасигача турли эълону, рекламалар илиб ташланган. Чинор танасидаги қоғоз парчаларига кўз ташлайман. «...сотилади», «...сотиб оламан», «...ишга таклиф этамиз» ва ҳоказо. Эътиборимни ўзига жалб этган эълонлардан яна бири «Дарахт арралаймиз!». Бу гўёки, дарахтга «сенинг кушандангман», дегандек туюлади. Эълонларнинг аксари оддий қоғозда дарахт танасига елимланган бўлса, баъзилари махсус тахтачага битилиб мустаҳкамроқ бўлсин, дея михлаб ташланган.\nБугун ХХI асрда яшаяпмиз. Техника асри дея «ардоқланаётган» бу даврда, айниқса, табиат неъматларининг қадри топталгандек, назаримда. Боиси «Реклама — тараққиётни ҳаракатлантирувчи куч», деб фикр юритилаётган бир пайтда афсуски, бизни тоза ҳаво билан таъминлаб турган яшиллик олами ҳам ҳатто реклама домига тортилаётир. Деярли ҳар биримиз кун давомида дуч келадиган, одатда табиий ҳол сифатида қабул қилаётганимиз дарахтларнинг «Эълонлар тахтасига» айланиб қолгани кишини мулоҳазага, мушоҳадага чорлайдиган долзарб муаммолардан бири аслида.\nРеклама, эълон тарқатувчи «шоввозлар» дарахт танаси билан қаноатланмай, бекатлар, кўп қаватли уй, девор ва йўлакларига ҳам «из» қолдириб кетаётганини нима деб баҳолашни билмайсан киши. Ҳар куни ишдан қайтиб, кўп қаватли уйнинг кириш эшигига ёпиштирилган икки-учта ана шундай эълонни олиб ташлашимга тўғри келади. «Эълон илманг, жарима фалон сўм!», деган огоҳлантиришдан ҳам тап тортишмайди. Негаки, биз учун бу пўписа ўтмайди, кўриб қўй, дегандек огоҳлантириш қоғозининг устига ўз эълонини илиб қўйишади.\nОдатда бундай машғулот билан шуғулланувчилар иши кечқурун бошланади. Уларни кузатарканман жуда чаққонлик билан йўлакдаги ҳар бир дарахт танасига «муҳр» қолдириб кетишига гувоҳ бўлдим. Кўпчилиги ўсмир йигитлар бўлган бундай уддабуронлар билан суҳбатлашишга ҳаракат қиламан.\n— Нега дарахт танасига қоғоз елимлаб ташлаяпсиз?\n— Қаерга илиш керак?\n— Махсус жойлар йўқми, шундай эълонлар учун?\n— Бор, лекин жуда оз. Бўш жой топилмайди.\n— Бу кимнинг эълони?\n— Пулини тўласа ким қандай эълон берса ҳам ёпиштириб чиқавераман.\n— Хизмат ҳаққи қанча?\n— Ҳар бир эълон учун 300-500 сўмгача оламан.\nҚитмирлик қилгим келади. — Ҳаммасини жойладим, деб ёлғон гапириб пулни олиб юрса ҳам бўладику?\n— Эй ака, ишни тўғри бажариб, пулни ҳалоллаб олиш керак.\nАна сизга тўғри яшашу, ҳалолликдан сабоқ. Қаранг, қилаётган ишининг ўзи қанчалик нотўғри, ўзгалар меҳнатининг оёқ ости қилиш бўлса ҳам айтилган топшириқни якунига етказмасликка виждон йўл қўймайди. Нега энди сени тоза ҳаво билан таъминлаб, тириклик бахш этаётган, жазирамада соя тутаётган дарахт танасини «безашга» қолганида виждон бир бор бўлса-да, ўйғонмайди?\n— Ҳар куни неча юзлаб эълонларни тозалашга тўғри келади, — дейди ободонлаштириш ходими. — Очиғи, супириб-сидириб қўйган еринг ҳеч қанча вақт ўтмай яна эски ҳолига қайтганини кўриб, меҳнатимга ачинаман. Эълон осувчилар кеч тушгач пайдо бўлгани учун кундузи уларга рўпара бўлмаймиз. Уларни учратсам дарахт, деворларга қоғоз ёпиштирмаслик, қўлингиздаги ахлатни дуч келган ерга ирғитмасликнинг наҳот иложи бўлмаса, дегим келади.\nБугун эрталаб ишга кетаётиб яна ўша азим чинор ёнидан ўтдим. Негадир бир зум тўхтаб қолдим. У зорланиб нидо қилаётгандек туюлди, менга. Мусаффо ҳавомизнинг беминнат қўриқчиларига мана шундай беаёв муносабатда бўлсак, унинг ҳам бир кун сабр косаси тўлади, табиат ўз неъматлари учун ўч олади.\nЙўл бўйи шу ҳақда ўйлаб келди-му, фикрларимни сиз билан бўлишишга аҳд қилдим.


Ошуфта кўнгил - Hidoyat.uz\nАсосий саҳифа Мақолалар Ошуфта кўнгил\nЧоп этилди Iyun 11, 2019 Ошуфта кўнгилda fikr bildirishni o'chirish\n(Давоми, бошланиши ўтган сонларда)\nБу сасни эшитиб, улар томонга қараган новвой Тоҳирнинг юзи табассумдан ёришиб кетди. Уларга пешвоз чиқди:\nАлҳамдулиллоҳ, сизни кўриш насиб этди! Сиз шу ерлардамидингиз?\nҚачонлардан бери чин дўст дийдорига муштоқ эдим, – деди Иброҳим Адҳам.\nИкковлари бир-бирларини бағирларига босганларича туриб қолишди.\nКейин эса Иброҳим Адҳам гап бошлади:\nБир четга ўтириб, дилдан суҳбатлашсак, нима дейсиз, томдан туя ахтарган қадрдон дўстим?\n…демак бундан хабарингиз бор?!\nИброҳим Адҳамнинг нурли юзига ним табассум ёйилди. Икки дўст бир сўз демай, аввал масжидга кирдилар. Аллоҳнинг уйида ихлосу хушу билан ибодат қилдилар. Намоз якунига етгач, Иброҳим Адҳам новвой Тоҳирга юзланиб, уни саволга тутди:\nЭнди бир бошдан тушунтир, нега ўша пайтда келиб, томдан туя ахтарган одам ўзинг эканингни айтмадинг. Йигирма беш йил, мени саргардон қилдинг?!\nАгар ўша кеч томдан тушиб ёнингизга келсам, дунё ҳозирги Иброҳим Адҳамга эришармиди, уни танирмиди?!\nМинг афсус, неча йиллар ёнимиздаги гавҳардан хабарсиз яшабмиз.\nЎз хоҳишимга кўра ҳаракат қилдимми?! Агар даргоҳи илоҳийдан ишорат бўлмаса, бир қадам ҳам ташлай олмаган бўлардим!\n“Ислом нури” газетасининг 2019 йил, 9-сонидан\nОилада хотин кишининг эри олдидаги бурчлари ҳақида маълумот берсангиз?\nБисмиллаҳир Роҳманир Роҳим. Қуйида хотиннинг зиммасидаги энг асосий мажбуриятлари ҳақида тўхталиб ўтамиз:\n1. Аёл киши эрига итоаткор бўлиши.\nАёл киши гуноҳ бўлмаган барча ишда эрига итоат қилиши лозим. Аёлнинг эрига итоат қилиши нақадар буюк фазилат ва бахт эканлиги ҳақида Набий соллаллоҳу алайҳи васаллам шундай марҳамат қиладилар: “Аёл беш вақт намозини ўқиса, (йилда) бир ой (фарз) рўзасини тутса, ўз фаржини ҳаромдан сақласа ва эрига итоат қилса, унга жаннатнинг истаган эшигидан кир!”, дейилади” (Имом Табароний ривояти).\n2. Аёл киши фақат эрининг розилиги билангина кўчага чиқиши.\nЧунки, мантиқан ўйлаб қаралса ҳам, уй аёл кишининг фитрати ва табиатига мос бўлган фаолият майдони ҳисобланади. Эркак киши кўчадаги ишлар, пул топиш, рўзғор тебратиш учун масъул экан, ўз-ўзидан болаларни парваришлаш, уларни уй ичида едириб-ичириб ўтиришга, кийим-кечакларни ювиб, дазмоллашга вақти бўлмайди. Бу табиатан аёл кишининг фитрий вазифаларидандир. Аллоҳ таоло Қуръони каримда аёлларга хитобан: “Ўз уйларингизда қарор топингиз…!” деган (Аҳзоб сураси, 33-оят).\nНабий соллаллоҳу алайҳи васаллам шундай марҳамат қиладилар: “Эрнинг хотини устидаги ҳаққи аёлнинг эр рухсатисиз уйдан чиқмаслигидир. Агар шундай қилса, (яъни, эр изнисиз кўчага чиқиб кетса) то тавба қилгунча ёки уйга қайтгунча Аллоҳ ундай аёлни лаънатлайди” (Имом Байҳақий ва Имом Таёлисий ривояти).\nАлбатта, бу зикр қилинган оят ва ҳадислар аёл кишининг умуман кўчага чиқиши мумкин эмаслигини англатмайди. Балки, бу – уйнинг ишларини зое қилган ҳолда бесабаб, эрига айтмасдан кўчага чиқиб кетавериш, саёқ юрадиган бўлиб қолиш каби салбий ҳолатларга тааллуқли. Аёл эрининг рухсати билан шариат кўрсатмасига мувофиқ кийинган ҳолда ўз эҳтиёжи учун кўчага чиқиши, ота-онасини кўриб келиши шариатимизда мумкин бўлган ишдир.\n3. Хотин эрининг ҳаққини ўз ҳаққидан ва ҳамма яқинларининг ҳаққидан ҳам устун қўйиши керак.\nЧунки зиммасидаги эрининг ҳаққи жуда каттадир. Бу борада Расулуллоҳ соллаллоҳу алайҳи васаллам шундай марҳамат қилдилар: “Аёл киши эри борида, унинг изнисиз рўза тутиши ва унинг изнисиз уйига бировни киритиши ҳалол бўлмайди” (Имом Бухорий ва Имом Муслим ривоятлари).\n4. Эри тўшакка чақирганда, рад қилмаслиги.\nБу ҳақда Пайғамбаримиз соллаллоҳу алайҳи васаллам шундай деганлар: “Қачон эр хотинини ҳожати учун чақирса, у гарчи тандир олдида турган бўлса ҳам дарҳол келсин” (Имом Термизий ва Имом Насаий ривояти).\nАввалги вақтларда тандир олдида нон ёпиб туриш энг нозик ва зарур ишлардан бўлган. Аёл киши нима бўлса ҳам ёпаётган нонини ташлаб кета олмаган. Аммо, шундай бўлса ҳам эри уни ўз ҳожатига чақирса, аёл киши эрининг чақириғига жавоб берсин, деб таъкидланмоқда. Демак, аёл киши эри хоҳлаган вақтда, шаръий узр бўлмаса, унинг эҳтиёжини қондириши керак. Шаръий узр дейилганда, фарз рўза тутган, ҳайз ёки нифос кўрган ҳолатлар кўзда тутилади.\n5. Хотин киши Аллоҳ таоло эрига берган насибага рози бўлиши ва унга инжиқлик қилмаслиги керак.\nАёл киши эри топган ризққа шукр қилиб, қаноат қилиши, эрининг бу йўлдаги машаққатларини қадрлаши, ҳаром касбга ўтишидан қўрқиб, ундан ҳожатдан ортиғини талаб қилмаслиги даркор. Балки, эрини ҳам қаноатга ундаб, ҳаром йўллардан огоҳлантириши зарур. Ўтган солиҳ зотларнинг аёллари ўз эрларига шундай дер эканлар: “Ҳаром касбдан сақланинг! Биз очлик ва қийинчиликка чидаймиз, аммо дўзах оловига чидай олмаймиз”.\nАфсуски, баъзи аёллар бошқа эрни ўз хотинига сарфлаган нарсаларини мисол қилиб, эрларидан худди шундай таъминот талаб қиладилар. Ҳолбуки, дунёвий соҳада инсон ўзидан юқоридагига эмас, ўзидан пастроқдагиларга қараши айни ҳикматдир. Ана шунда инсон ўзининг қанчалар кўп неъмат ичида эканлигини ҳис қилиб, шукр қилишни бошлайди. Шу маънода Набий соллаллоҳу алайҳи васаллам бундай марҳамат қилганлар: “Ўзингиздан пастдагиларга қаранг, ўзингиздан юқоридагиларга қараманг! Зеро, шу иш (яъни ўзингиздан пастдагиларга қарашингиз) Аллоҳнинг сизларга берган неъматини камситмаслигингизга ундайди” (Имом Муслим ва Имом Ибн Можа ривояти).\n6. Хотин гўзаллиги билан эрига фахрланмаслиги, эри хунук бўлса, ёмон кўрмаслиги, агар бой бўлса, эри олдида моли билан ғурурланмаслиги керак.\nБалки эр томонини риоясини қилиши, уни ҳурмат ва қадрлаши лозим. Набий соллаллоҳу алайҳи васаллам шундай деганлар: “Қай бир хотин бу дунёда эрига озор берса, албатта, унинг ҳури ийндан бўлган хотини “Аллоҳ ҳалок қилгур, унга озор берма! У сенинг олдингда вақтинчалик меҳмон бўлиб турибди, холос. Яқинда сени тарк этиб, бизнинг олдимизга келади”, дейди” (Имом Термизий ривояти).\nХулоса қилиб айтганда, эр – оиланинг раҳбари. Агар аёл эрнинг итоатида бўлса, фарзандлар ҳам отага итоат қиладиган бўлади. Оқибатда оилада дўстлик, аҳиллик, муҳаббат ҳукм суради, оила мустаҳкамланади, қут-баракали бўлади. Аёлнинг эрига итоатсизлиги эса оиланинг бузилишига ва бошқа кўплаб нохушликларга сабаб бўлади. Ушбу ҳақиқатни ҳар бир мусулмон оиланинг аъзолари яхшилаб тушуниб олиши керак. Валлоҳу аълам.\nХотирасида Қуръон суралари ёзилган телефон билан ҳожатхонага кириш мумкинми?\nМумкин. Уламоларимиз хотирасига оятлар ёзилган уяли телефонни инсон хотирасига ўхшатишган. Аммо телефон экранида оят, ҳар хил зикрлар, Аллоҳ лавзи ёки Пайғамбаримизнинг исмлари кўриниб турса, у билан ҳожатхонага кириб бўлмайди.\nعَنْ أَنَسِ بْنِ مَالِكٍ، أَنَّ النَّبِيَّ صَلَّى اللهُ عَلَيْهِ وَسَلَّمَ: “كَانَ إِذَا دَخَلَ الْخَلَاءَ وَضَعَ خَاتَمَهُ” (رواه الإمام الترمذي).\nяъни: Анас ибн Молик разияллоҳу анҳудан ривоят қилинади: “Пайғамбаримиз саллаллоҳу алайҳи васаллам ҳожатга кирганларида узукларини ечар эдилар” (Имом Термизий ривояти). Сабаби, У зотнинг узукларида “Муҳаммадур расулуллоҳ” ёзуви бор эди. Валлоҳу аълам.


Собиқ дипломат давлатга хоинлик қилганликда айбланиб қамалди\n09.01.20 15:14\tmsk\nҚодир Юсупов. Facebookдаги саҳифасидан фотосурат\n«2020 йил 9 январь, Ўзбекистон Республикаси Ҳарбий судида Ўзбекистон Республикаси Жиноят кодексининг 157-моддасида назарда тутилган жиноятни содир этганликда айбланган собиқ дипломат К. Юсуповга нисбатан жиноят ишини кўриб чиқиш бўйича суд жараёни ниҳоясига етди ва суд ҳукми эълон қилинди» — деб хабар беради Ўзбекистон Олий суди матбуот хизмати .\nБир неча ой давом этган суд жараёни ёпиқ тарзда ўтган.\nСуд жиноят иши материалларини ҳар томонлама ва тўлиқ ўрганиб, судланувчи К. Юсупов давлатга хоинлик қилиш жиноятини содир этганликда айбли деб топган.\nСуд томонидан содир этилган жиноятнинг хусусияти ва ижтимоий хавфлилик даражаси, судланувчининг шахси, оилавий аҳволи каби жазони енгиллаштирувчи ва оғирлаштирувчи ҳолатлар эътиборга олинган. К. Юсуповга 5 йил 6 ой муддатга озодликдан маҳрум қилиш жазоси тайинланган.\nЎзбекистоннинг Австрия, Буюк Британия ва Яқин Шарқ мамлакатлари элчихоналарида ишлаган Қодир Юсупов 2019 йил март ойида давлатга хоинлик қилишда айбланган эди. Бунга собиқ дипломатнинг Ғарб давлатлари «айғоқчиси бўлгани»ини тан олгани сабаб бўлганди. Юсупов метро рельсига қулаш оқибатида касалхонада даволанаётганда ушбу сўзларни гапирган. Бунга қадар унга руҳий зўриқиш ташхиси қўйилганди.\nАйбланувчига адвокат ёллашга имкон берилмаган, ҳуқуқ ҳимоячиларининг эътироф этишларича, Юсупов қийноққа солинган, унинг хотини ва фарзандларига босим ўтказилган.\nЎтган йил октябрь ойида дипломатнинг ўғли Темур Юсупов Давлат хавфсизлик хизмати ходимлари устидан шикоят қилиб Бош прокуратурага ариза берган. Шунда қатор халқаро ҳуқуқни ҳимоя қилувчи ташкилотлари Ўзбекистон ҳукуматидан Қодир Юсупов оиласига босим ўтказмасликни талаб қилганди.


Лицензия битими тузиш тўхтатилади\n11:24 / 15.07.2017\n“Фаолиятнинг айрим турларини лицензиялаш тўғрисида”ги Қонунга тузатишлар лойиҳаси ишлаб чиқилди. У Савдо-саноат палатасининг форумида жойлаштирилган, деб хабар бермоқда Norma.uz.\nБугунги кунда лицензия беришда унинг эгаси (лицензиат) билан лицензия битими тузилади. Бу лицензия олиш ва ундан фойдаланиш борасида у ва лицензияловчи орган ўртасидаги муносабатларни тартибга солувчи шартномадир. У ёзма равишда икки нусхада: тарафларнинг ҳар бирига биттадан расмийлаштирилади. Қонун лойиҳаси билан бу тартиб-таомилни бекор қилиш таклиф қилинмоқда.\nЛицензия бериш тўғрисида қарор қабул қилингандан кейин уни олиш учун талабгорнинг лицензия талаблари ва шартларига розилигини олиш талаб қилинади. Розилик олинмаган тақдирда лицензия бериш тўғрисидаги қарор бекор қилинади.\n“Ягона дарча” ягона марказлари орқали кўрсатиладиган давлат хизматлари рўйхатига киритилган лицензиялар ЯИДХП орқали электрон ҳужжат шаклида расмийлаштирилади. Лицензияни тўхтатиб туриш, тўхтатиш ва бекор қилиш тўғрисида ҳам электрон хабарнома юборилади.\nШавкат Мирзиёев Қозоғистон билан тузилган энергетика соҳасидаги битимни тасдиқлади


Маданият » Страница 7\nРежиссёр Рашид Маликовнинг “Сабот” филми халқаро “Bridge of Arts” кинофестивалида мукофотланди\nсана : 16-10-2018 / Маданият\nРежиссёр Рашид Маликовнинг "Сабот” филми IV халқаро "Bridge of Arts” мотивацион кино ва спорт фестивалида мукофотланди.\nЎзбекистон Республикаси маданият вазирлигининг мажлислар залида «Текден фильм» ва «Бўздағ фильм» бошқарув кенгаши раиси Меҳмет Бўздағ билан «Жалолиддин Мангуберди» фильмини суратга олиш масалаларига бағишланган матбуот анжумани ташкил этилди.\nсана : 16-10-2018 / Жиззах янгиликлари, Маданият, Фото\nДам олиш кунида Ўзбекистон халқ артисти Юлдуз Усмонова ҳамда сўз устаси Шукурилло Исроилов Жиззах вилояти, Пахтакор тумани, Буюк ипак йўли қишлоғида теримчи-хашарчиларга уюштирилган концерт дастурларида иштирок этди. Бу ҳақда «Ўзбекконцерт» маълумот берди.\nЖеки Чан ва Салмон Хон — кимнинг маоши кўп?\n«Форбес» журнали дунёдаги энг сердаромад актёрлар рўйхатини тузди.\nсана : 13-10-2018 / Маданият, Миллий тикланиш ДП\nУшбу ном остида ЎзМТДП Бухоро вилояти Кенгаши ҳамда Бухоро туманидаги 1-умумтаълим мактаблари ҳамкорлигида 21 октябр – Ўзбек тилига Давлат тили мақоми берилганлигининг 29 йиллиги муносбати билан адабий-бадиий кеча ташкил этилди.\nсана : 08-10-2018 / Маданият, Фото\nИстеъдодли ва мафтункор актриса Дилноза Кубаева Kunutun.uz нашрида мухлислари учун янги ёрқин фотожамланмасини тақдим этди.\nНиҳол мукофоти соҳибаси Гуласал Абдуллаева турмушга чиқди (фото)\nсана : 06-10-2018 / Маданият, Фото\nНиҳол давлат мукофоти совриндори Гуласал Абдуллаева турмушга чиқди. Бу ҳақда хонанда ўзининг Instagram’даги саҳифасида маълум қилди.\nРоссия халқ артисти Валерия ўзбек фильмига саундтрек куйлади (фото)\nсана : 04-10-2018 / Маданият, Фото